Γ.Σ. Ηρακλής Θεσσαλονίκης (Ποδόσφαιρο)

Ο Γυμναστικός Σύλλογος Θεσσαλονίκης «ο Ηρακλής» είναι ελληνικό αθλητικό σωματείο το οποίο εδρεύει στη Θεσσαλονίκη. Ιδρύθηκε στις 29 Νοεμβρίου 1908 και αποτελεί ένα από τα αρχαιότερα εν ενεργεία αθλητικά σωματεία στην Ελλάδα.

Αντλεί το όνομα του από τον ημίθεο Ηρακλή, ήρωα της ελληνικής μυθολογίας. Στο έμβλημα του απεικονίζεται το κεφαλαίο γράμμα Ήτα (Η) του ελληνικού αλφαβήτου. Τα χρώματα του Γ.Σ. Ηρακλή Θεσσαλονίκης είναι το μπλε και το λευκό, εμπνευσμένα από τη γαλανόλευκη σημαία της Ελλάδας, ως ένδειξη της εθνικότητας και του πάθους των μελών του για την απελευθέρωση της υποδουλωμένης τότε Θεσσαλονίκης από την οθωμανική αυτοκρατορία.

Αποτελεί τον παλαιότερο εν ενεργεία αθλητικό σύλλογο της Θεσσαλονίκης και της Μακεδονίας, και θεωρείται ως η ομάδα των συντηρητικών παλαιών Θεσσαλονικέων. Τα προσωνύμια που τον ακολουθούν είναι «Γηραιός» και «Ημίθεος».

Το ανδρικό τμήμα ποδοσφαίρου του Γ.Σ. Ηρακλή Θεσσαλονίκης ιδρύθηκε το 1908 και αποτελεί παράλληλα τον παλαιότερο εν ενεργεία ποδοσφαιρικό σύλλογο της Θεσσαλονίκης και της Μακεδονίας. Καλλιεργεί τμήματα τόσο ενηλίκων όσο και νεαρότερων ηλικιακά ποδοσφαιριστών. Χρησιμοποιεί ως αγωνιστική έδρα το Καυτανζόγλειο Εθνικό Στάδιο, το οποίο έχει χωρητικότητα 27.560 θέσεων.

Το ανδρικό τμήμα ποδοσφαίρου αγωνίζεται στο δεύτερο τη τάξει επαγγελματικό πρωτάθλημα της Super League 2, διαθέτοντας το νομικό πρόσωπο της ποδοσφαιρικής ανώνυμης εταιρείας, υπό την επίσημη επωνυμία «Παναθλητικός Όμιλος Τρίγλιας “ο Ηρακλής” Ποδοσφαιρική Ανώνυμη Εταιρεία» και με τον διακριτικό τίτλο «Π.Ο.Τ. Ηρακλής Π.Α.Ε.».

Όμιλος Φιλομούσων (1899–1909)

Η σύσταση και τα μέλη 
Η αθλητική ιστορία της Θεσσαλονίκης ξεκινάει με το σωματείο «Όμιλος Φιλομούσων», το οποίο ιδρύθηκε στις 1 Ιουλίου 1899, αθλητική συνέχεια του οποίου είναι ο Γ.Σ. Ηρακλής Θεσσαλονίκης. Αρχικά, ο Όμιλος Φιλομούσων ασχολήθηκε με τη φιλολογία, το θέατρο και τη μουσική. Σύμφωνα με το καταστατικό του που ψηφίστηκε στις 1 Ιουλίου 1899, ο σκοπός του Ομίλου Φιλομούσων ήταν η ηθική μόρφωση και η πνευματική και σωματική ανάπτυξη των μελών του.

Τα πρώτα γνωστά μέλη του ήταν οι: Γ. Γρηγοριάδης, Γ. Χαλάς, Π. Τσιατσιαπάς, Γ. Ξανθίδης, Δημήτριος Κοντορέπας, Χ. Τσακιράκης, αδελφοί Μάνου, αδελφοί Καλού, αδελφοί Ζουμετίκου, Χρ. Οικονόμου, Ν. Μπέλλας, Γεώργιος Διβόλης, Δ. Δίγκας, Α. Καμπίτογλου, Γ. Δημάδης, Γ. Μωραϊτόπουλος και άλλοι. Πρόεδροι του Ομίλου Φιλομούσων διετέλεσαν κατά σειρά οι Βασίλειος Μάνος, Αλέξανδρος Παπάζογλου ιατρός, Κ. Ζήσης, Γ. Καρβωνίδης, Δ. Δίγκας, ενώ επίτιμοι πρόεδροι διετέλεσαν ο Γενικός Διοικητής της Νομαρχίας Χασάν Φεχμί Πασάς, ο οποίος ενθάρρυνε το έργο του Ομίλου Φιλομούσων, συνέδραμε οικονομικά στις προσπάθειές του και τον έθεσε υπό την υψηλή προστασία του σουλτάνου της οθωμανικής αυτοκρατορίας Αμπντούλ Χαμίτ Β΄, και ο Μητροπολίτης Θεσσαλονίκης Αλέξανδρος Β΄ ο οποίος δέχθηκε με χαρά αυτόν τον τιμητικό τίτλο με την ευκαιρία των εορτασμών των πέντε ετών του Ομίλου Φιλομούσων.

Η συμμετοχή των μελών στην απελευθέρωση της Μακεδονίας 
Ο πρώτος πρόεδρος του Ομίλου Φιλομούσων, ο καθηγητής Βασίλειος Μάνος Πράκτορας Γ΄ τάξης στον Μακεδονικό Αγώνα, όπως και πολλά απ' τα μέλη του Ομίλου Φιλομούσων συμμετείχαν σε δράσεις που είχαν σκοπό την ένωση της Μακεδονίας με την Ελλάδα. Σύμφωνα με στοιχεία του Υπουργείου Εξωτερικών, η «Επιτροπή προς ενίσχυση της Ελληνικής Εκκλησίας και Παιδείας» στο πλαίσιο της εκπαιδευτικής οργάνωσης του αλύτρωτου ελληνισμού προχώρησε στη χορήγηση οικονομικής ενίσχυσης σε περιοχές της Μακεδονίας. Σύμφωνα με τον πίνακα χορηγημάτων το Γενικό Προξενείο του ελεύθερου ελληνικού κράτους στη Θεσσαλονίκη έδωσε κατά τη δεύτερη τετραμηνία του σχολικού έτους 1904–1905 στον πρώτο πρόεδρο του Ομίλου Φιλομούσων καθηγητή Βασίλειο Μάνο 7 οθωμανικές λίρες και στον δεύτερο πρόεδρο του Ομίλου Φιλομούσων, ιατρό Αλέξανδρο Παπάζογλου 5 οθωμανικές λίρες για να συμβάλουν με τον τρόπο τους στην απελευθέρωση της Μακεδονίας.

Τα τμήματα θεάτρου και μουσικής 
O Όμιλος Φιλομούσων έδωσε την πρώτη θεατρική παράσταση στο τότε Κεντρικό Παρθεναγωγείο με το δράμα «Σαμψών και Δαλιδά» στις 12 Φεβρουαρίου 1900. Για την επιτυχία της παράστασης εργάστηκαν όλοι οι πρώτοι παράγοντες του. Εντωμεταξύ, ο Όμιλος Φιλομούσων εγκαταστάθηκε στα γραφεία του «Φιλεκπαιδευτικού Συλλόγου» που στεγαζόταν στην οικία Ξανθίδη, παρακείμενη της Εκκλησίας του Αγίου Αθανασίου. Τον Μάρτιο 1900 ιδρύθηκε το μουσικό τμήμα από τον διδάσκαλο Αθανάσιο Μάνο. Στις 22 Ιουλίου 1902, ο Όμιλος Φιλομούσων έδωσε για πρώτη φορά συναυλία στην αίθουσα «τα Ολύμπια», στη θέση του μετέπειτα ζυθοπωλείου «Όλυμπος Νάουσα».

Το τμήμα αθλητισμού

Η δημιουργία και οι εγκαταστάσεις του αθλητικού τμήματος 
Τα μέλη του Ομίλου Φιλομούσων κατά το αρχαίο γνωμικό «νους υγιής εν σώματι υγιεί» αντιλήφθηκαν ότι η τέλεια μόρφωση των νέων δεν ήταν δυνατή χωρίς γυμναστική και άσκηση στην ύπαιθρο. Για τον λόγο αυτό ίδρυσαν το 1902, εφαρμόζοντας το καταστατικό, και αθλητικό τμήμα και συμβλήθηκαν με την ελληνική κοινότητα της Θεσσαλονίκης ώστε τα μέλη του να γυμνάζονται στο κοινοτικό γυμναστήριο μετά το πέρας των σχολικών ασκήσεων υπό την καθοδήγηση του γυμναστή της ελληνικής κοινότητας Μ. Παπαθανασίου.

Το κοινοτικό γυμναστήριο βρισκόταν στη συμβολή των σημερινών οδών Ιασωνίδου και Κ. Παλαιολόγου, όπου είχε αγοραστεί ένα μεγάλο οικόπεδο για να στεγάσει την Αστική Σχολή της Ελληνικής Ορθόδοξης Κοινότητας, έμενε όμως άκτιστο ελλείψει χρημάτων. Τελικώς οικοδομήθηκε το 1906. Έως τότε διατέθηκε για να γυμνάζονται οι μαθητές του Ελληνικού Γυμνασίου και το γυμναστικό τμήμα του Ομίλου Φιλομούσων.

Παρακείμενα στον Όμιλο Φιλομούσων υπήρχε το 1903 ομάδα η οποία, αφού οργανώθηκε, προσπαθούσε να ιδρύσει αθλητικό σύλλογο με το όνομα «τα Ολύμπια». Η εν λόγω ομάδα αποτελούνταν από νέους που συγκεντρώνονταν στο γήπεδο του Γεωργίου Σωτηριάδη, πίσω από την οδό Εθνικής Αμύνης στην περιοχή Συντριβανίου, που είχε έκταση πάνω από 300 τ.μ. Οι συμμετέχοντες στην ομάδα «τα Ολύμπια» αθλούνταν στη σφαιροβολία, στο άλμα και στο τρέξιμο, υπήρχε δε και δίζυγο. Οι αθλητές ήταν 13, ανάμεσα σε αυτούς και ο Γεώργιος Σωτηριάδης, ο Απόστολος Κοσμόπουλος, ο Φ. Ιωαννίδης, ο Κ. Αντωνιάδης, ο Δ. Παπαγεωργίου, ο Κωνσταντίνος Τορνιβούκας, ο Νικόλαος Λιόντας, ο Ι. Κωνσταντινίδης, ο Νικόλαος Πίνδος, ο Ζωγράφος και ο Γεώργιος Βαπόρης.

Όταν ο Όμιλος Φιλομούσων αντιλήφθηκε τη σύσταση αυτής της ομάδας, με πρωτοβουλία των Γεωργίου Διβόλη και Μ. Ιωαννίδη και μετά από συνεννοήσεις, επέτυχε η ομάδα αυτή να προσέλθει σύσσωμη, και να ενσωματωθεί στον Όμιλο Φιλομούσων, συγκροτώντας το αθλητικό τμήμα του σωματείου κατά το 1903. Σε συνεννόηση με την ελληνική κοινότητα της Θεσσαλονίκης, παραχωρήθηκε στον Όμιλο Φιλομούσων το γυμναστήριο του σωματείου «τα Ολύμπια» για την άθληση των μελών του. Πέρα από τον στίβο, ο Όμιλος Φιλομούσων ασχολήθηκε με ποδόσφαιρο, κολύμβηση, κωπηλασία (απέκτησε και δική του λέμβο που την ονόμασε «Αργώ» και που βάφτηκε γαλάζια) και ποδηλασία.

Το τμήμα ποδοσφαίρου 
Το πιο δημοφιλές τμήμα του Ομίλου Φιλομούσων, που παρέσυρε όλα σχεδόν τα μέλη του, υπήρξε το ποδοσφαιρικό. Δεν είναι γνωστό πότε ακριβώς ήρθε το ποδόσφαιρο στη Θεσσαλονίκη. Φαίνεται πάντως ότι στην εμφάνισή του συνετέλεσαν οι αδελφοί Καούκη, οι οποίοι με τους αδελφούς Κόβο, Τιάνο και άλλους, ίδρυσαν περί το 1901–1902 την Union Sportive. Την ίδια εποχή, με πρωτοβουλία του Κωνσταντίνου Τορνιβούκα, που μόλις είχε καταφτάσει από τη Γερμανία, εισήχθη και στον Όμιλο Φιλομούσων το ποδόσφαιρο. Ο Κωνσταντίνος Τορνιβούκας υπήρξε ο πρώτος αρχηγός και οργανωτής της ποδοσφαιρικής ομάδας του σωματείου.

Κατά το 1903, ο Όμιλος Φιλομούσων είχε καλή ποδοσφαιρική ομάδα, την οποία αποτελούσαν οι Νικόλαος Πίνδος, Κωνσταντίνος Τορνιβούκας, Α. Παπαβασιλείου, Αγησίλαος Τέγος, Ι. Καλός, Γεώργιος Βαπόρης, Σαμαράς, Απόστολος Κοσμόπουλος, Γεώργιος Σωτηριάδης, Απόστολος Καραγκουνίδης, Νικόλαος Καραγκουνίδης, Νικόλαος Λιόντας, Γεώργιος Διβόλης, Ιούλιος Άμποτ, Στ. Χρυσίδης, Α. Σακελλαρίδης, Ιωάννης Κύρου, Α. Μιχιτσόπουλος, Α. Μεϊμαρίδης, Ζ. Ευσταθιάδης, και αργότερα οι Α. Γαβριηλίδης, Α. Παπαδάκης, Βασίλειος Ζαρκάδης, Ι. Τέτος, Γεώργιος Σαμαράς, Τ. Γερασίμου, Νικόλαος Πεντζίκης, αδελφοί Βασιλειάδη, αδελφοί Πλάστα, Κ. Φωκίδη, Ι. Μεσθανεύς και άλλοι. Οι προπονήσεις της ποδοσφαιρικής ομάδας γίνονταν τακτικά στον χώρο μπροστά από το Παπάφειο Ορφανοτροφείο, και σαν αποδυτήριο χρησιμοποιούσαν ένα δωμάτιο που είχε νοικιαστεί στο σπίτι μίας κυρίας, η οποία ονομαζόταν Δάφνη. Το σπίτι αυτό βρισκόταν απέναντι από το Παπάφειο Ορφανοτροφείο.

23 Απριλίου 1905: Πρώτος επίσημος ποδοσφαιρικός αγώνας στη Θεσσαλονίκη 

Επειδή οι ερασιτέχνες τούτοι ποδοσφαιριστές επιθυμούσαν να επιδείξουν την πρόοδό τους, αποδέχτηκαν πρόταση της διεθνούς ομάδας Union Sportive για διεξαγωγή αγώνα στις 23 Απριλίου 1905. Αυτός υπήρξε και ο πρώτος επίσημος ποδοσφαιρικός αγώνας στη Θεσσαλονίκη. Η αντίπαλη ομάδα θεωρείτο ισχυρή, διότι γυμναζόταν τακτικότερα από αυτή του Ομίλου Φιλομούσων, και την αποτελούσαν παίκτες ξένοι και δυνατοί, οι οποίοι είχαν μάθει το ποδόσφαιρο εκτός Θεσσαλονίκης. Αρχηγό τους είχαν τον Ταγματάρχη Γκαλλόνι (μέλος της αποστολής του Δεγιώργη Πασά, οργανωτή της Τουρκικής Χωροφυλακής). Χρέη διαιτητή εκτέλεσε ο ιερέας της Αγγλικανικής Εκκλησίας. Η σύνθεση της ομάδας του Ομίλου Φιλομούσων υπήρξε η ακόλουθη: Τερματοφύλακας ο Αγησίλαος Τέγος, αμυντικοί οι Γεώργιος Βαπόρης και Γεώργιος Σαμαράς, μέσοι οι Απόστολος Καραγκουνίδης, Απόστολος Κοσμόπουλος, Νικόλαος Καραγκουνίδης και επιθετικοί οι Στ. Χρυσίδης, Νικόλαος Λιόντας, Ιούλιος Άμποτ, Γεώργιος Σωτηριάδης και Νικόλαος Πίνδος. Η ομάδα είχε κυανόλευκη στολή, και άρχισε τον αγώνα με 10 ποδοσφαιριστές, λόγω αργοπορημένης προσέλευσης του Γεωργίου Σωτηριάδη. Οι Έλληνες της Θεσσαλονίκης αναρίγησαν όταν η ελληνική ομάδα του Ομίλου Φιλομούσων κέρδισε την Union Sportive με score 3–0.

1906: Συμμετοχή στους Ενδιάμεσους Θερινούς Ολυμπιακούς Αγώνες της Αθήνας 

Κατά το 1906, η ποδοσφαιρική ομάδα ήταν στις δόξες της. Την περίοδο αυτή κηρύχθηκαν οι «ενδιάμεσοι», δηλαδή όχι επίσημοι, Θερινοί Ολυμπιακοί Αγώνες 1906 της Αθήνας. Ο Όμιλος Φιλομούσων αποφάσισε ότι, στην παγκόσμια αυτή αθλητική εκδήλωση, έπρεπε να παρουσιαστεί και ο Ελληνισμός της Μακεδονίας. Μετά από προετοιμασία υπό την εποπτεία του τότε Γυμνασιάρχη Ευθυμίου Μπουντώνα και του Γ΄ Προξένου της Ελλάδας Λάμπρου Κορομηλά, ο Όμιλος Φιλομούσων έστειλε στους αγώνες την ποδοσφαιρική ομάδα του και ομάδα αθλητών. Οι αθλητές αναχώρησαν με τις ευχές όλου του Ελληνισμού της Θεσσαλονίκης. Τους συνόδευσε η φιλαρμονική του Συλλόγου Μοναστηρίου. Η ομάδα έτυχε λαμπρής υποδοχής τόσο στον Βόλο όσο και στην Αθήνα. Άξιο λόγου είναι και το γεγονός ότι το πλοίο που μετέφερε τους αθλητές από τη Μακεδονία είχε σημαιοστολιστεί.

Η ποδοσφαιρική ομάδα του Ομίλου Φιλομούσων, αγωνίστηκε με την ομάδα του Γ.Σ. Εθνικού Αθήνας και έχασε με score 0–5, καθώς και με αυτή των Άγγλων της Σμύρνης και έχασε με score 0–12. Επειδή όμως η επιτροπή απέκλεισε την ομάδα του Γ.Σ. Εθνικού Αθήνας, απονεμήθηκε στην ομάδα του Ομίλου Φιλομούσων η τρίτη θέση. Το σχετικό δίπλωμα που έφερε την υπογραφή του τότε διαδόχου Κωνσταντίνου Α΄, φυλασσόταν στα γραφεία του Ομίλου Φιλομούσων, και μετά τη διάλυση του κοσμούσε τα γραφεία του Γ.Σ. Ηρακλή Θεσσαλονίκης μέχρι την πυρκαγιά του 1917. Κατά τη διάρκεια των ως άνω αγώνων, η ομάδα του Ομίλου Φιλομούσων απαρτιζόταν από τους εξής: Τερματοφύλακας ο Αγησίλαος Τέγος, αμυντικοί οι Γεώργιος Βαπόρης και Γεώργιος Σαμαράς, μέσοι οι Απόστολος Καραγκουνίδης, Α. Γαβριηλίδης και Βασίλειος Ζαρκάδης και επιθετικοί οι Γεώργιος Σωτηριάδης (αρχηγός), Στ. Χρυσίδης, Νικόλαος Λιόντας, Ιούλιος Άμποτ και Νικόλαος Πίνδος.

Στα εκατό μέτρα έλαβε μέρος ο Παπαδάκης, στον μαραθώνιο ο Σερραίος Ν. Σταμούλης ο οποίος διάνυσε τη μισή περίπου απόσταση και προσέκρουσε σε χαλίκι, στην ξιφασκία ο Ιωάννης Κύρου, στον δίσκο ο Γεώργιος Βαπόρης και στο άθλημα της αναρρίχησης επί κάλω, σε χοντρό σκοινί, ο Γ. Κοεμτζόπουλος. Πάντως η κάθοδος αυτή στην Αθήνα υπήρξε η πρώτη αθλητική αποστολή από τη Θεσσαλονίκη.

Η αιφνίδια πτώση 
Κατά το 1907, λόγω και των συνεπειών της διεθνούς οικονομικής κρίσης που εκδηλώθηκε στο διάστημα 1906–1908, ο αθλητικός ζήλος περιορίστηκε, η ποδοσφαιρική ομάδα δεν προπονείτο τακτικά, η ναυτική ομάδα διαλύθηκε, οι εκδρομές σταμάτησαν και παρατηρήθηκε φοβερή διάσταση ανάμεσα στα νέα και τα παλαιά μέλη που οδήγησε στη διάσπαση του Ομίλου Φιλομούσων. Στη Θεσσαλονίκη η οικονομική κρίση έγινε αισθητή με κύμα αναστολών πληρωμών και μεγάλες απώλειες κεφαλαίων στο χρηματιστήριο της Κωνσταντινούπολης. Οι οικονομικοί πόροι που μπορούσε να συγκεντρώσει ο Όμιλος Φιλομούσων, και που προέρχονταν από τα μέλη του, συρρικνώθηκαν.

Ήδη από το τέλος του 1907 και τις αρχές του 1908, οι περισσότεροι από τους αθλητές, όπως ο Απόστολος Κοσμόπουλος, ο Γεώργιος Σωτηριάδης, ο Γεώργιος Βαπόρης και άλλοι είχαν αποχωρήσει δυσαρεστημένοι. Τις εσωτερικές ανωμαλίες ακολούθησε η διάλυση της φιλαρμονικής και της χορωδίας, ο περιορισμός της μαντολινάτας και οι οικονομικές δυσχέρειες. Το 1907 στην αίθουσα του Ομίλου Φιλομούσων δόθηκε μία διάλεξη με ομιλητή τον Δημήτριο Χατζόπουλο, κατόρθωσαν να πετύχουν την εκχώρηση, από την ελληνική κοινότητα της Θεσσαλονίκης, μέρους του κοινοτικού γηπέδου για την ανέγερση ενός γυμναστηρίου. Το γήπεδο αυτό βρισκόταν κοντά στα «Ξυλάδικα», κοντά στον Λευκό Πύργο και ανατολικά του σημερινού κτιρίου της Χριστιανικής Αδελφότητας Νέων Θεσσαλονίκης (Χ.Α.Ν.Θ.), δηλαδή στην περιοχή όπου βρίσκεται σήμερα τοποθετημένη η αναμνηστική στήλη.

Στα τέλη του 1908 συγκλήθηκε γενική συνέλευση και ο τότε προεδρεύων Δ. Δίγκας αναγκάστηκε να εισηγηθεί την πρόταση ότι έπρεπε να καταργηθεί προσωρινά το αθλητικό τμήμα, να ενισχυθεί η μαντολινάτα του Ομίλου Φιλομούσων και να δώσει δύο συναυλίες, με τα έσοδα των οποίων στη συνέχεια ο Όμιλος Φιλομούσων να επανιδρύσει το αθλητικό τμήμα προσλαμβάνοντας γυμναστή και αγοράζοντας όργανα γυμναστικής. Το θέμα τέθηκε σε ψηφοφορία, τα μέλη ωστόσο του αθλητικού τμήματος αντέδρασαν. Υπερίσχυσαν όμως αυτοί που τάχθηκαν υπέρ της ενίσχυσης του μουσικού τμήματος για να εξασφαλίσει το σωματείο οικονομικούς πόρους. Τότε, τα μέλη του αθλητικού τμήματος, με επικεφαλής τον Γρ. Νώτα, αποχώρησαν και κατευθύνθηκαν προς την ίδρυση του αθλητικού σωματείου «Μακεδονικός Γυμναστικός Σύλλογος».

Ο Όμιλος Φιλομούσων εξακολούθησε να έχει οικονομικά προβλήματα, ωστόσο έδωσε κάποιες συναυλίες και συμμετείχε με επιτυχία στην εορτή της Θεσσαλονίκης που οργανώθηκε το 1908 επί δημάρχου Αχμέντ Χαμντί Μπέης. Λόγω της οικονομικής ανέχειας, μετέτρεψε το θέατρο του σε κινηματογράφο και συσπειρώθηκε σε ένα δωμάτιο του τότε Πολιτικού Συλλόγου που στεγάζονταν στην οικία Αγγελάκη επί της οδού Εθνικής Αμύνης. Εν τέλει, το θέατρο κάηκε, και ο Όμιλος Φιλομούσων, ο οποίος μεγαλουργούσε για μία ολόκληρη δεκαετία, εξαφανίστηκε το 1909, υποκύπτοντας σε πρόωρο οικονομικό μαρασμό.

Γ.Σ. Ηρακλής Θεσσαλονίκης (1908–2022)

1908–1910: Μακεδονικός Γυμναστικός Σύλλογος 
Στις 29 Νοεμβρίου 1908 συγκλήθηκε η ιδρυτική γενική συνέλευση ενός νέου αθλητικού συλλόγου με την επωνυμία «Μακεδονικός Γυμναστικός Σύλλογος» από τα πρώην μέλη του αθλητικού τμήματος του Ομίλου Φιλομούσων. Στην πρώτη αυτή γενική συνέλευση ψηφίστηκε το καταστατικό του νέου αθλητικού συλλόγου, το οποίο αποτελούνταν από 36 άρθρα και εξελέγη το πρώτο διοικητικό συμβούλιο. Πρόεδρος του πρώτου διοικητικού συμβουλίου ανέλαβε ο ιατρός Αλκιβιάδης Μάλτος, γραμματέας ο Ι. Αντωνιάδης και μέλη οι Π. Κοντογιάννης, Αιμ. Κόπανος, Δημήτριος Χατζόπουλος, Δημήτριος Κοντορέπας και Ιωάννης Κύρου. Μετά την πρώτη αυτή γενική συνέλευση οι άνθρωποι του αθλητικού συλλόγου ενημέρωσαν τις αρχές του οθωμανικού καθεστώτος και η αστυνομία επέτρεψε τη λειτουργία του αθλητικού συλλόγου με μία απλή άδεια. Η ποδοσφαιρική ομάδα του Γ.Σ. Μακεδονικού προπονούνταν στο γυμναστήριο, στο Παπάφειο Ορφανοτροφείο και στα Καραγάτσια με προπονητή τον Ιούλιο Σαριδάκη. Πρώτος γυμναστής του αθλητικού συλλόγου ήταν ο Γ. Διακάκης.

1910–1912: Οθωμανικός Ελληνικός Γυμναστικός Σύλλογος Θεσσαλονίκης «ο Ηρακλής» 
Την περίοδο αυτή στη Θεσσαλονίκη ανελίχθηκε το κίνημα των Νεότουρκων και οι πολιτικές συνθήκες ήταν ρευστές. Οι κάτοικοι των μη τουρκικών παροικιών της Θεσσαλονίκης δέχονταν έντονες πιέσεις για να αποβάλουν τα εθνικά χαρακτηριστικά και σύμβολα από τις δραστηριότητες τους. Σύμφωνα με τον νέο νόμο περί σωματείων, κάθε σύλλογος της Θεσσαλονίκης όφειλε να επανιδρυθεί υπό λιγότερο εμφανή εθνικά χαρακτηριστικά. Η αναφορά περί Μακεδονίας στον τίτλο του αθλητικού συλλόγου ενοχλούσε τις οθωμανικές αρχές, καθώς παρέπεμπε στις αλυτρωτικές διεκδικήσεις της Ελλάδας, αλλά και στην ελληνικότητα της περιοχής.

Το 1910 οι Αλκιβιάδης Μάλτος, Δημήτριος Κοντορέπας, Ιωάννης Κύρου και Αιμ. Κόπανος ανέλαβαν την ευθύνη, και με εντελώς αντικαταστατικό τρόπο, ήρθαν σε συνεννόηση με τις αρχές του καθεστώτος των Νεότουρκων, διαφοροποίησαν τον κανονισμό λειτουργίας και άλλαξαν την επωνυμία του αθλητικού συλλόγου σε «Οθωμανικός Ελληνικός Γυμναστικός Σύλλογος Θεσσαλονίκης “ο Ηρακλής”». Παράλληλα με τις διαπραγματεύσεις τις αρχές του καθεστώτος των Νεότουρκων, εξελέγη νέο διοικητικό συμβούλιο υπό την προεδρία του εκδότη της εφημερίδας «Νέα Αλήθεια», Ιωάννη Κούσκουρα. Στις 13 Μαρτίου 1911 πραγματοποιήθηκε η επόμενη γενική συνέλευση όπου παρουσιάστηκε το νέο καταστατικό του αθλητικού συλλόγου.

Για να επισημοποιήσει την υπόσταση του, ο Ο.Ε.Γ.Σ. Ηρακλής Θεσσαλονίκης εγγράφηκε στον Σύνδεσμο Ελληνικών Γυμναστικών Αθλητικών Σωματείων (Σ.Ε.Γ.Α.Σ.) και όρισε πρώτο αντιπρόσωπο του τον Κ. Ψαροδήμο. Το 1910 και το 1911 στο γυμναστήριο του Ο.Ε.Γ.Σ. Ηρακλή Θεσσαλονίκης πραγματοποιήθηκαν σχολικές γυμναστικές επιδείξεις και το 1911 έγιναν συγχρόνως αθλητικοί αγώνες. Οι επιδείξεις αυτές γίνονταν όχι μόνο για να επιδειχθεί η γυμναστική πρόοδος των αθλητών, αλλά επίσης ήταν μία εθνική εκδήλωση, όπου ο ελληνισμός της Θεσσαλονίκης συσπειρώνονταν και καμάρωνε τα εθνικά χρώματα καθώς τα γαλανόλευκα της ελληνικής σημαίας κοσμούσαν τις στολές των αθλητών.

Ο Ο.Ε.Γ.Σ. Ηρακλής Θεσσαλονίκης άρχισε να προκηρύσσει κάθε χρόνο εφηβικούς αθλητικούς αγώνες μεταξύ των ελληνικών σχολείων της Μέσης Εκπαίδευσης, δηλαδή του Γυμνασίου, του Παπαφείου Ορφανοτροφείου, του Λυκείου Νούκα και της Σχολής Κωνσταντινίδη. Οι πρώτοι από αυτούς τους αγώνες πραγματοποιήθηκαν στις 7 και 8 Απριλίου 1912 στο Γυμναστήριο, όπου συνολικά αγωνίστηκαν 169 αθλητές. Λίγους μήνες νωρίτερα, αναφέρεται στην εφημερίδα «Μακεδονία» ότι στις 28 Νοεμβρίου 1911 διεξήχθησαν ποδοσφαιρικοί αγώνες μεταξύ των μαθητών του Λυκείου εναντίον της μεικτής ομάδας του Ο.Ε.Γ.Σ. Ηρακλή Θεσσαλονίκης και των μαθητών του Ελληνικού Γυμνασίου. Το Λύκειο νίκησε τη μεικτή ομάδα με score 1–0. Ο Ο.Ε.Γ.Σ. Ηρακλής Θεσσαλονίκης έστειλε έγγραφο προς τις συντεχνίες και τα ελληνικά εργατικά σωματεία, προτείνοντας στα μέλη τους να γυμνάζονται στον αθλητικό σύλλογο, ο οποίος έχαιρε της εκτίμησης της ελληνικής κοινότητας της Θεσσαλονίκης.

Στις 22 Σεπτεμβρίου 1912 ο Ο.Ε.Γ.Σ. Ηρακλής Θεσσαλονίκης διοργάνωσε τους Α΄ Ναυτικούς Αγώνες Θεσσαλονίκης οι οποίοι περιλάμβαναν κολυμβητικά αγωνίσματα και λεμβοδρομίες. Ο Οθωμανός ναύαρχος Τζαβήτ Μπέης έθεσε στη διάθεση των παραγόντων του Ο.Ε.Γ.Σ. Ηρακλή Θεσσαλονίκης κάθε πρόσφορο μέσο, ακόμα και το πολεμικό πλοίο «Φουάτ» για την επιτυχία των ναυτικών αγώνων. Στους αγώνες συμμετείχαν επίσης αθλητές της Γερμανικής Λέσχης, μεμονωμένοι αθλητές, επαγγελματίες κωπηλάτες, καθώς και ναύτες του οθωμανικού πολεμικού ναυτικού. Με εντολή του ναυάρχου σημαιοστολίστηκε όλη η περιοχή της πλατείας του Λευκού Πύργου και επετράπη να κοπεί εισιτήριο από τους θεατές της προκυμαίας.

Μόλις 13 ημέρες μετά τους Α΄ Ναυτικούς Αγώνες Θεσσαλονίκης, που διοργάνωσε ο Ο.Ε.Γ.Σ. Ηρακλής Θεσσαλονίκης, ξεκίνησε ο Α΄ Βαλκανικός Πόλεμος. Με την κήρυξη του Α΄ Βαλκανικού Πολέμου κάθε αθλητική δραστηριότητα σταμάτησε. Τα περισσότερα μέλη του Ο.Ε.Γ.Σ. Ηρακλή Θεσσαλονίκης επιστρατεύτηκαν στον οθωμανικό στρατό. Ο πρόεδρος του Ο.Ε.Γ.Σ. Ηρακλή Θεσσαλονίκης, Νικόλαος Κασάπης, ιατρός του οθωμανικού στρατού, αιχμαλωτίστηκε μετά από μερικές ημέρες από τον στρατό του Μαυροβουνίου.

1912–2022: Γυμναστικός Σύλλογος Θεσσαλονίκης «ο Ηρακλής» 

Μόλις 36 ημέρες μετά τους Α΄ Ναυτικούς Αγώνες Θεσσαλονίκης, που διοργάνωσε ο Ηρακλής Θεσσαλονίκης, ο ελληνικός στρατός έμπαινε στη Θεσσαλονίκη απελευθερώνοντας την πόλη μετά από 482 χρόνια σκλαβιάς. Στις 26 Οκτωβρίου 1912 ο Χασάν Ταχσίν Πασάς υπέγραψε το σύμφωνο παράδοσης της Θεσσαλονίκης στον ελληνικό στρατό.

Μετά την απελευθέρωση της Θεσσαλονίκης, η επιτροπή του Ηρακλή Θεσσαλονίκης παρουσιάστηκε στον πρίγκηπα Νικόλαο και έθεσε στη διάθεση των ελληνικών αρχών μία ομάδα 50 ατόμων, που δήλωσε εθελοντικά συμμετοχή. Η ευγενική άρνηση του πρίγκηπα Νικολάου έστρεψε την προσοχή της επιτροπής στην Ελληνική Χωροφυλακή. Ο Ν. Μάνος με τον Δημήτριο Κοντορέπα παρουσιάστηκαν στον αρχηγό της Δημόσιας Ασφάλειας Θεσσαλονίκης, ο οποίος δέχθηκε τις υπηρεσίες των ανθρώπων του Ηρακλή Θεσσαλονίκης και συγκρότησε σώμα 40 ατόμων για την οργάνωση περιπόλων μέσα στη Θεσσαλονίκη. Το σώμα αυτό, που έφερε ιδιαίτερα διακριτικά, χρησιμοποιήθηκε πολλές φορές και κυρίως για νυχτερινές περιπόλους. Επικεφαλής του σώματος ήταν ο Νικόλαος Χριστοδούλου και συμμετείχαν οι Θ. Βαλαούρης, Βασίλειος Ζαρκάδης, Ν. Ζουμετίκος, Θάνος, Αστ. Θωμάς, Θ. Καραγκουνίδης, Ν. Καραγκουνίδης, Κ. Καστρίτσης, Απόστολος Κοσμόπουλος, Ν. Κωνσταντινίδης, Ι. Νικολάου, Γ. Παπαβασιλείου, Θ. Παπαδέλης, Λ. Παπαδέλης, Α. Πετρίδης, Ι. Ρούσης, Ν. Σπύρης, Χ. Στέφου, Γεώργιος Σωτηριάδης, Χρ. Υφαντής, Α. Φιλιππίδης, Χρ. Φιλίππου, Φωκάς, Εμ. Χατζόγλου και αρκετοί άλλοι.

Με την έναρξη του Β΄ Βαλκανικού Πολέμου υπήρξαν αρκετοί οι οποίοι προσέτρεξαν στην Αθήνα, για να εγγραφούν σε λόχους εθελοντών και να πολεμήσουν για την πατρίδα. Όταν μερικά χρόνια αργότερα ο Σ.Ε.Γ.Α.Σ. ζήτησε από όλους τους αθλητικούς συλλόγους της Ελλάδας να του αναφέρουν τους πεσόντες ή τους τραυματίες αθλητές υπέρ της πατρίδας, ο Ηρακλής Θεσσαλονίκης στην από 31 Δεκεμβρίου 1913 επιστολή του, αφού δήλωσε ότι «δυστυχώς ο ημέτερος σύλλογος μέχρι σήμερον δεν έχει να επιδείξει μέλη και αθλητές αυτού πεσόντες υπέρ πατρίδος εις το Πεδίον της Τιμής», ανέφερε ως τραυματίες υπέρ της πατρίδας τους Γεώργιο Σωτηριάδη, αθλητή, Κ. Βολιώτη και Ν. Βρέττα. Ανέφερε επίσης ως αγωνιστές τους Νικόλαο Κασάπη, Βασίλειο Ζαρκάδη, Κ. Καστρίτση και τα μέλη του αθλητικού συλλόγου Π. Γκίνη, Θ. Καραγκουνίδη, Ν. Χρυσόπουλο, Ν. Αντωνιάδη, Φιλ. Βαζάκα, Ι. Μαντόπουλο, Γ. Σάγια, Ι. Μαλακασιώτη, Γ. Δόικο, Κ. Ρέντη, Π. Οικονομίδη, Γ. Παναγιώτου, Γ. Παχίνα, Ν. Πρατογιάννη, Θ. Γεωργίου, Ζ. Τομαζίνο, καθώς και τους προσκόπους Α. Νάστου και Π. Δαούτη.

Το πρώτο πράγμα που αντιμετώπισαν οι παράγοντες του Ηρακλή Θεσσαλονίκης, μετά την απελευθέρωση της Θεσσαλονίκης και το τέλος των Βαλκανικών Πολέμων, ήταν το ζήτημα της αλλαγής της επωνυμίας. Και ενώ η επικρατούσα άποψη ήταν να επανέλθει ο αθλητικός σύλλογος στην παλαιά επωνυμία, τελικά στη γενική συνέλευση στις 24 και 26 Απριλίου 1913, υπερίσχυσε η άποψη να παραμείνει το όνομα του ημίθεου Ηρακλή της ελληνικής μυθολογίας, το οποίο συμβόλιζε τη δύναμη και τη ρώμη, στοιχεία που έπρεπε να προβάλει ο αθλητικός σύλλογος. Παράλληλα ψηφίστηκε νέος κανονισμός λειτουργίας ο οποίος αποτελούνταν από 54 άρθρα και για τη σύνταξη του χρησιμοποιήθηκαν οι κανονισμοί των αθλητικών συλλόγων της παλαιάς Ελλάδας, που ζητήθηκαν από τον Σ.Ε.Γ.Α.Σ. για τον λόγο αυτόν.

Ο Ηρακλής Θεσσαλονίκης άλλαξε το καταστατικό του, αλλά η επίσημη αναγνώριση του από το κράτος της Ελλάδας άργησε να γίνει. Σύμφωνα με τον ελληνικό νόμο 281 περί σωματείων, ο αθλητικός σύλλογος έπρεπε να προσκομίσει πρακτικό ίδρυσης και πίνακα ονομάτων των ιδρυτών. Τα έγγραφα αυτά όμως δεν ήταν διαθέσιμα, καθώς ο Ηρακλής Θεσσαλονίκης είχε ιδρυθεί επί οθωμανικού καθεστώτος, και εκτός από το καταστατικό υπήρχε μόνο η απλή άδεια που εκδόθηκε από την αστυνομία. Τελικά, μετά από ανταλλαγές εγγράφων με τον πρόεδρο του Πρωτοδικείου Θεσσαλονίκης, ο Ηρακλής Θεσσαλονίκης αναγνωρίστηκε ως «Γυμναστικός Σύλλογος Θεσσαλονίκης “ο Ηρακλής”» και εγκρίθηκε το καταστατικό του με την απόφαση 1106 του 1914 του Πρωτοδικείου Θεσσαλονίκης. Ο Γ.Σ. Ηρακλής Θεσσαλονίκης καταχωρήθηκε στο βιβλίο αναγνωρισμένων σωματείων με αριθμό 1720 (παλαιός αριθμός 18) στις 11 Ιανουαρίου 1915, δηλαδή σχεδόν δυόμιση χρόνια μετά την απελευθέρωση της Θεσσαλονίκης.

Ν.Γ.Σ. Ηρακλής Θεσσαλονίκης 1908 (2020–Σήμερα) 
Το 2020 ιδρύθηκε ο «Νέος Γυμναστικός Σύλλογος Θεσσαλονίκης “ο Ηρακλής” 1908» στα πρότυπα του παλαιού Γυμναστικού Συλλόγου Θεσσαλονίκης «ο Ηρακλής», αλλά χωρίς να κληρονομήσει τα χρέη του παλαιού αθλητικού σωματείου. Στις 4 Φεβρουαρίου 2021 υπερψηφίστηκε από τη Βουλή των Ελλήνων το άρθρο 41 του νομοσχεδίου του Υπουργείου Οικονομικών. Σύμφωνα με αυτήν, η ακίνητη περιουσία στη Μίκρα Καλαμαριάς και στους Χορτατζήδες Θεσσαλονίκης πέρασε άνευ ανταλλάγματος στο αθλητικό σωματείο με την επωνυμία «Νέος Γυμναστικός Σύλλογος Θεσσαλονίκης “ο Ηρακλής” 1908».

Γ.Σ. Ηρακλής Θεσσαλονίκης – Τμήμα Ποδοσφαίρου (1908–2012) 

Το τμήμα ποδοσφαίρου ιδρύθηκε το 1908. Το 1914 ο Ηρακλής Θεσσαλονίκης κατέκτησε το πρώτο Πρωτάθλημα Θεσσαλονίκης 1913–1914 με την αναγνώριση του Σ.Ε.Γ.Α.Σ., νικώντας την Ένωση Αποφοίτων της Γαλλογερμανικής Σχολής «Γκατένιο» με score 4–1, τον Σύνδεσμο Αρχαίων Μαθητών της Παγκοσμίου Ισραηλιτικής Ενώσεως «Alliance» με score 3–1 και την Progrès Sportive με score 5–1. Στον τελικό του πρωταθλήματος νίκησε πάλι την Ένωση Αποφοίτων Γαλλογερμανικής Σχολής «Γκατένιο» με score 10–0. To 1927 ο Ηρακλής Θεσσαλονίκης κατέκτησε το πρωτάθλημα της Ε.Π.Σ. Μακεδονίας 1926–1927. Το 1934 ο Ηρακλής Θεσσαλονίκης κατέκτησε τη 2η θέση στο Πανελλήνιο Πρωτάθλημα 1933–1934, όταν ηττήθηκε στον διπλό τελικό από τον πρωταθλητή Νότου Ολυμπιακό Πειραιώς. To 1939 ο Ηρακλής Θεσσαλονίκης κατέκτησε το πρωτάθλημα της Ε.Π.Σ. Μακεδονίας 1938–1939. Την ίδια χρονιά ο Ηρακλής Θεσσαλονίκης κατέκτησε τη 2η θέση στο Πανελλήνιο Πρωτάθλημα 1938–1939, όταν ηττήθηκε στον διπλό τελικό από την πρωταθλήτρια Νότου Α.Ε.Κ..

Το 1947 ο Ηρακλής Θεσσαλονίκης κατέκτησε τη 2η θέση στο Πανελλήνιο Πρωτάθλημα 1946–1947, χάνοντας τον τίτλο με ένα βαθμό διαφορά από τον πρωταθλητή Ολυμπιακό Πειραιώς. Με αρχηγό τον Σωτήρη Ζακαπίδα, η ομάδα πραγματοποίησε εξαιρετική πορεία πέραν των προσδοκιών και δύο αγωνιστικές πριν τη λήξη του πανελληνίου πρωταθλήματος βρισκόταν στην πρώτη θέση. Χρειαζόταν μόλις μία νίκη στα τελευταία παιχνίδια (η βαθμολόγηση για νίκη–ισοπαλία–ήττα ήταν 3–2–1 βαθμοί αντίστοιχα), αλλά στο προτελευταίο παιχνίδι με την Α.Ε.Κ. ο διαιτητής Διαμαντόπουλος διέκοψε τον αγώνα, με την πρόφαση ότι ο ποδοσφαιριστής του Ηρακλή Θεσσαλονίκης Παράσχος Πασχαλίδης αρνούνταν να εγκαταλείψει τον αγωνιστικό χώρο, αν και είχε αποβληθεί.

Ο Ηρακλής Θεσσαλονίκης νίκησε μεν τον Ολυμπιακό Πειραιώς, έχοντας και πλεονέκτημα στην ισοβαθμία με την πειραιώτικη ομάδα, όμως το αρμόδιο δικαστήριο μηδένισε τον Ηρακλή Θεσσαλονίκης για τον αγώνα με την Α.Ε.Κ., αφαιρώντας δηλαδή και τον βαθμό της ήττας, που θα του χάριζε τον τίτλο του Πανελληνίου Πρωταθλήματος 1946–1947. Την ίδια χρονιά ο Ηρακλής Θεσσαλονίκης ήταν finalist στο Κύπελλο Ελλάδας 1946–1947, όπου ηττήθηκε στον τελικό από τον Ολυμπιακό Πειραιώς.

Το 1957 ο Ηρακλής Θεσσαλονίκης αγωνίστηκε στον τελικό του Κυπέλλου Ελλάδας 1956–1957 και ηττήθηκε από τον Ολυμπιακό Πειραιώς. Το 1961 ο Ηρακλής Θεσσαλονίκης υπήρξε η πρώτη ελληνική ομάδα που συμμετείχε στο Κύπελλο Διεθνών Εκθέσεων, με αντίπαλο τη γιουγκοσλαβική F.K. Vojvodina.

Το 1975 αποκτήθηκε από τον Ηρακλή Θεσσαλονίκης ο ποδοσφαιριστής Βασίλης Χατζηπαναγής, που εξελίχθηκε σε μία από τις πιο αναγνωρίσιμες και σημαντικές προσωπικότητες του αθλητικού συλλόγου. Το 1976 ο Ηρακλής Θεσσαλονίκης κατέκτησε το Κύπελλο Ελλάδας 1975–1976 επικρατώντας στον τελικό του Ολυμπιακού Πειραιώς με score 4–4 και 6–5 στα penalty. 

Το 1980 ο Ηρακλής Θεσσαλονίκης αγωνίζεται στον τελικό του Κυπέλλου Ελλάδας 1979–1980 και γνωρίζει την ήττα από τον Α.Γ.Σ. Καστοριάς. Το 1984 ο Ηρακλής Θεσσαλονίκης κατέλαβε την 3η θέση στο πρωτάθλημα της Α΄ Εθνικής Κατηγορίας 1983–1984. Το 1985 ο Ηρακλής Θεσσαλονίκης κατέκτησε το Βαλκανικό Κύπελλο Συλλόγων 1984–1985 επικρατώντας στον διπλό τελικό της ρουμανικής Argeș Pitești, με score 1–3 εκτός έδρας και 4–1 εντός έδρας. Το 1987 ο Ηρακλής Θεσσαλονίκης αγωνίστηκε στον τελικό του Κυπέλλου Ελλάδας 1986–1987, όπου ηττήθηκε από τον Ο.Φ.Η.. 

Στις 15 Οκτωβρίου 2003 με την ευκαιρία του εορτασμού των 50 ετών από την ίδρυση της Ένωσης Ευρωπαϊκών Ποδοσφαιρικών Ομοσπονδιών (U.E.F.A.), ο Βασίλης Χατζηπαναγής ανακηρύχθηκε ως ο κορυφαίος Έλληνας ποδοσφαιριστής των τελευταίων 50 ετών (1954–2003) από την Ελληνική Ποδοσφαιρική Ομοσπονδία. Στις 23 Οκτωβρίου 2021, η Διεθνής Ομοσπονδία Ιστορίας και Στατιστικής του Ποδοσφαίρου (I.F.F.H.S.) επέλεξε τον Βασίλη Χατζηπαναγή στην καλύτερη ενδεκάδα όλων των εποχών του ελληνικού ποδοσφαίρου. Ο Βασίλης Χατζηπαναγής βρίσκεται τρίτος στη λίστα με τα περισσότερα τέρματα από απευθείας εκτέλεση corner στην ιστορία του ποδοσφαίρου.

2011: Υπόθεση υποβιβασμού της «Ηρακλής Θεσσαλονίκης Π.Α.Ε.» 
Με αποφάσεις των αρμόδιων αθλητικών οργάνων, ο Γ.Σ. Ηρακλής Θεσσαλονίκης γνώρισε τρεις διαδοχικούς υποβιβασμούς μέσα σε διάστημα λίγων μηνών, καταλήγοντας από τη Super League 2010–2011 στη Δ΄ Εθνική Κατηγορία 2011–2012, παρόλο που αγωνιστικά είχε εξασφαλίσει την παραμονή του, τερματίζοντας στην 11η θέση της βαθμολογίας. Λίγο μετά το τέλος της Super League 2010–2011, το Πρωτοβάθμιο Όργανο Αδειοδότησης της Ε.Π.Ο. δεν χορήγησε άδεια συμμετοχής στην «Ηρακλής Θεσσαλονίκης Π.Α.Ε.» για τη Super League 2011–2012, με αποτέλεσμα να υποβιβαστεί στη Β΄ Εθνική Κατηγορία 2011–2012. Η «Ηρακλής Θεσσαλονίκης Π.Α.Ε.» άσκησε έφεση, η οποία όμως απορρίφθηκε από την επιτροπή εφέσεων της Ελληνικής Ποδοσφαιρικής Ομοσπονδίας.

Στις 12 Μαΐου 2011, ο πρόεδρος της Ε.Π.Ο. Σοφοκλής Πιλάβιος γνωστοποίησε στην επιτροπή μορφωτικών υποθέσεων της Βουλής των Ελλήνων πως η «Ηρακλής Θεσσαλονίκης Π.Α.Ε.» είχε καταθέσει πλαστή ασφαλιστική και φορολογική ενημερότητα για να μπορέσει να πραγματοποιήσει μεταγραφές κατά τη μεταγραφική περίοδο του Ιανουαρίου 2011. Για το γεγονός της πλαστής ενημερότητας, ο Α.Γ.Σ. Αστέρα Τρίπολης, ο οποίος είχε τερματίσει 14ος στη Super League 2010–2011 και υποβιβαζόταν, προχώρησε σε καταγγελία προς την Πειθαρχική Επιτροπή του Super League Ελλάδα Συνεταιρισμού Περιορισμένης Ευθύνης, σε βάρος της «Ηρακλής Θεσσαλονίκης Π.Α.Ε.», ζητώντας να αφαιρεθούν από την ομάδα της Θεσσαλονίκης 7 βαθμοί από το πρωτάθλημα της Super League 2010–2011. Η πειθαρχική επιτροπή του Super League Ελλάδα Συνεταιρισμού Περιορισμένης Ευθύνης αποφάσισε τον υποβιβασμό της «Ηρακλής Θεσσαλονίκης Π.Α.Ε.» διά της κατάληψης της τελευταίας θέσης στον βαθμολογικό πίνακα του πρωταθλήματος της Super League 2010–2011. Με την απόφαση αυτή, ο «Α.Γ.Σ. Αστέρας Τρίπολης» κατέλαβε τη 13η θέση και παρέμεινε στη Super League 2011–2012.

Η «Ηρακλής Θεσσαλονίκης Π.Α.Ε.» στη συνέχεια κατέφυγε στο Αθλητικό Διαιτητικό Δικαστήριο (C.A.S.) ζητώντας την ακύρωση της απόφασης της Ε.Π.Ο. και τη μη επικύρωση της βαθμολογίας της Super League 2010–2011. Το C.A.S. απέρριψε το αίτημα της «Ηρακλής Θεσσαλονίκης Π.Α.Ε.» για τη μη επικύρωση της βαθμολογίας της Super League 2010–2011, αλλά αποφάσισε να επανεξεταστεί ο φάκελος της από τη δευτεροβάθμια επιτροπή της Ε.Π.Ο. Η «Ηρακλής Θεσσαλονίκης Π.Α.Ε.» προχώρησε σε νέα προσφυγή στο Διαιτητικό Δικαστήριο της Ε.Π.Ο., το οποίο την έκανε δεκτή και επέστρεψε την υπόθεση του υποβιβασμού της για την πλαστή ενημερότητα στην Επιτροπή Εφέσεων της Ε.Π.Ο.. Η Επιτροπή Εφέσεων, στις 5 Σεπτεμβρίου 2011, απέρριψε για δεύτερη φορά το αίτημα της «Ηρακλής Θεσσαλονίκης Π.Α.Ε.», οδηγώντας την ομάδα οριστικά στη Β΄ Εθνική Κατηγορία 2011–2012.

Μετά από αυτή την εξέλιξη, η «Ηρακλής Θεσσαλονίκης Π.Α.Ε.» αποφάσισε να καταφύγει στα πολιτικά δικαστήρια για να δικαιωθεί. Όμως, αυτή η κίνηση είχε ως αποτέλεσμα να οδηγηθεί η ομάδα στη Γ΄ Εθνική Κατηγορία 2011–2012, καθώς σύμφωνα με τον πειθαρχικό κώδικα της Ε.Π.Ο. απαγορεύεται η προσφυγή στα πολιτικά δικαστήρια.

Η “χαριστική βολή” για την «Ηρακλής Θεσσαλονίκης Π.Α.Ε.» δόθηκε στις 27 Σεπτεμβρίου 2011, όταν η Επιτροπή Επαγγελματικού Αθλητισμού υποβίβασε τον αθλητικό σύλλογο στο πρώτο τη τάξει ερασιτεχνικό πρωτάθλημα της Δ΄ Εθνικής Κατηγορίας 2011–2012, επειδή δεν είχε καταθέσει φάκελο συμμετοχής στις επαγγελματικές εθνικές κατηγορίες.

2011–2012: Συμμετοχή στη Δ΄ Εθνική Κατηγορία 
Ο Ηρακλής Θεσσαλονίκης συμμετείχε ως «Γ.Σ. Ηρακλής Θεσσαλονίκης», μέχρι τη 10η αγωνιστική του πρώτου γύρου του πρωταθλήματος στον 2ο όμιλο της Δ΄ Εθνικής Κατηγορίας 2011–2012. Η συμμετοχή του αθλητικού συλλόγου στο πρωτάθλημα ξεκίνησε επεισοδιακά, καθώς στις δύο πρώτες αγωνιστικές που έδωσε η ομάδα, οι οπαδοί του Ηρακλή Θεσσαλονίκης έδωσαν δυναμικό παρόν χωρίς όμως να αποφευχθούν τα επεισόδια.

1908–2012: Αξιομνημόνευτες Αγωνιστικές Περίοδοι 
1926–1927: Πρωταθλητής Ε.Π.Σ. Μακεδονίας 1926–1927.
1932–1933: Συμμετέχει μέχρι τον ημιτελικό του Κυπέλλου Ελλάδας 1932–1933.
1933–1934: 2η θέση στο Πανελλήνιο Πρωτάθλημα 1933–1934 (ηττήθηκε στον διπλό τελικό από τον πρωταθλητή Νότου Ολυμπιακό Πειραιώς).
1938–1939: Πρωταθλητής Ε.Π.Σ. Μακεδονίας 1938–1939. 2η θέση στο Πανελλήνιο Πρωτάθλημα 1938–1939 (ηττήθηκε στον διπλό τελικό από την πρωταθλήτρια Νότου Α.Ε.Κ.).
1939–1940: Πρωταθλητής Ε.Π.Σ. Μακεδονίας 1939–1940.
1946–1947: 2η θέση στο Πανελλήνιο Πρωτάθλημα 1946–1947 (με ένα βαθμό διαφορά από τον Ολυμπιακό Πειραιώς, λόγω άδικου μηδενισμού). Finalist στο Κύπελλο Ελλάδας 1946–1947 (ήττα στον τελικό από τον Ολυμπιακό Πειραιώς).
1950–1951: Πρωταθλητής Ε.Π.Σ. Μακεδονίας 1950–1951. 3η Θέση στο Πανελλήνιο Πρωτάθλημα 1950–1951.
1951–1952: Πρωταθλητής Ε.Π.Σ. Μακεδονίας 1951–1952.
1956–1957: Finalist στο Κύπελλο Ελλάδας 1956–1957 (ήττα στον τελικό από τον Ολυμπιακό Πειραιώς).
1957–1958: Συμμετέχει μέχρι τον ημιτελικό του Κυπέλλου Ελλάδας 1957–1958.
1960–1961: Συμμετέχει μέχρι τον ημιτελικό του Κυπέλλου Ελλάδας 1960–1961.
1961–1962: Συμμετέχει μέχρι τον δεύτερο γύρο του Κυπέλλου Διεθνών Εκθέσεων 1961–1962.
1963–1964: Συμμετέχει μόνο στον πρώτο γύρο του Κυπέλλου Διεθνών Εκθέσεων 1963–1964.
1970–1971: 1η Θέση στον πρώτο γύρο και 5η θέση στον δεύτερο γύρο του πρωταθλήματος της Α΄ Εθνικής Κατηγορίας 1970–1971. Συμμετέχει μέχρι τον ημιτελικό του Κυπέλλου Ελλάδας 1970–1971.
1974–1975: Συμμετέχει μέχρι τον ημιτελικό του Κυπέλλου Ελλάδας 1974–1975.
1975–1976: Κυπελλούχος στο Κύπελλο Ελλάδας 1975–1976 (νίκη στον τελικό επί του Ολυμπιακού Πειραιώς με score 4–4 και 6–5 στα penalty).
1976–1977: Συμμετέχει μόνο στον πρώτο γύρο του Κυπέλλου Κυπελλούχων Ευρώπης 1976–1977.
1979–1980: Finalist στο Κύπελλο Ελλάδας 1979–1980 (ήττα στον τελικό από τον Α.Γ.Σ. Καστοριάς). Υποβιβασμός στη Β΄ Εθνική Κατηγορία 1980–1981 για την υπόθεση του Φιλώτα Πέλλιου (ποδοσφαιριστή του Π.Α.Ο.Κ.). Αργότερα, η «Ηρακλής Θεσσαλονίκης Π.Α.Ε.» δικαιώθηκε από τα πολιτικά δικαστήρια.
1980–1981: Πρωταθλητής στη Β΄ Εθνική Κατηγορία 1980–1981.
1983–1984: 3η θέση στο πρωτάθλημα της Α΄ Εθνικής Κατηγορίας 1983–1984.
1984–1985: Κυπελλούχος στο Βαλκανικό Κύπελλο Συλλόγων 1984–1985 (επικράτηση στον διπλό τελικό επί της ρουμανικής Argeș Pitești, 1–3 εκτός έδρας και 4–1 εντός έδρας).
1985–1986: Συμμετέχει μέχρι τον ημιτελικό του Βαλκανικού Κυπέλλου Συλλόγων 1985–1986.
1986–1987: Finalist στο Κύπελλο Ελλάδας 1986–1987 (ήττα στον τελικό από τον Ο.Φ.Η.).
1987–1988: Συμμετέχει μόνο στη φάση των ομίλων του Βαλκανικού Κυπέλλου Συλλόγων 1987–1988.
1989–1990: Συμμετέχει μόνο στον πρώτο γύρο του Κυπέλλου U.E.F.A. 1989–1990.
1990–1991: Συμμετέχει μόνο στον πρώτο γύρο του Κυπέλλου U.E.F.A. 1990–1991.
1993–1994: Συμμετέχει μόνο στη φάση των ομίλων του Κυπέλλου Intertoto 1993.
1995–1996: Συμμετέχει μόνο στη φάση των ομίλων του Κυπέλλου U.E.F.A. Intertoto 1995.
1996–1997: Συμμετέχει μόνο στον δεύτερο προκριματικό γύρο του Κυπέλλου U.E.F.A. 1996–1997.
1997–1998: Συμμετέχει μόνο στη φάση των ομίλων του Κυπέλλου U.E.F.A. Intertoto 1997. Συμμετέχει μέχρι τον ημιτελικό του Κυπέλλου Ελλάδας 1997–1998.
1998–1999: Συμμετέχει μόνο στον δεύτερο γύρο του Κυπέλλου U.E.F.A. Intertoto 1998. Συμμετέχει μέχρι τον ημιτελικό του Κυπέλλου Ελλάδας 1998–1999.
2000–2001: Συμμετέχει μέχρι τον δεύτερο γύρο του Κυπέλλου U.E.F.A. 2000–2001, περνώντας για πρώτη φορά στον δεύτερο γύρο της διοργάνωσης αποκλείοντας τη γαλλική Gueugnon. Συμμετέχει μέχρι τον ημιτελικό του Κυπέλλου Ελλάδας 2000–2001.
2001–2002: Συμμετέχει μέχρι τον ημιτελικό του Κυπέλλου Ελλάδας 2001–2002.
2002–2003: Συμμετέχει μόνο στον πρώτο γύρο του Κυπέλλου U.E.F.A. 2002–2003.
2006–2007: Συμμετέχει μόνο στον πρώτο γύρο του Κυπέλλου U.E.F.A. 2006–2007.
2010–2011: Υποβιβασμός στη Β΄ Εθνική Κατηγορία 2011–2012 λόγω υποβολής πλαστογραφημένων ενημεροτήτων (φορολογική και ασφαλιστική). Έπειτα, υποβιβασμός στη Δ΄ Εθνική Κατηγορία 2011–2012 λόγω μη κατάθεσης φακέλου συμμετοχής στις επαγγελματικές εθνικές κατηγορίες.
2011–2012: Συμμετέχει μέχρι τη 10η αγωνιστική του πρώτου γύρου του πρωταθλήματος της Δ΄ Εθνικής Κατηγορίας 2011–2012.

Α.Ε.Π. Ηρακλής 1908 (2012–2019) 
Ο Ηρακλής Θεσσαλονίκης αποχώρησε από το πρωτάθλημα της Δ΄ Εθνικής Κατηγορίας 2011–2012. Στις 20 Ιανουαρίου 2012, το ποδοσφαιρικό τμήμα του Γ.Σ. Ηρακλή Θεσσαλονίκης συγχωνεύθηκε με το ποδοσφαιρικό σωματείο της Μ.Α.Ε. Ποντίων Κατερίνης, με την ομάδα της Κατερίνης να χρησιμοποιεί την επωνυμία «Αθλητική Ένωση Ποντίων “ο Ηρακλής” 1908» (Α.Ε.Π. Ηρακλής 1908), το έμβλημα και τα χρώματα του Γ.Σ. Ηρακλή Θεσσαλονίκης και το Καυτανζόγλειο Εθνικό Στάδιο ως αγωνιστική έδρα.

2012: Συμμετοχή στη Γ΄ Εθνική Κατηγορία 
Από την 7η αγωνιστική του πρώτου γύρου του πρωταθλήματος στον 2ο όμιλο της Γ΄ Εθνικής Κατηγορίας 2011–2012, ο Ηρακλής Θεσσαλονίκης αγωνιζόταν ως Τμήμα Αμειβομένων Ποδοσφαιριστών (Τ.Α.Π.), με την επωνυμία «Α.Ε.Π. Ηρακλής 1908 Τ.Α.Π.». Ο Λεωνίδας Μπίλης βρέθηκε αρχικά στο τιμόνι του Ηρακλή Θεσσαλονίκης ως προπονητής, ενώ από τις 14 Φεβρουαρίου 2012 έως τις 30 Απριλίου 2012 η ομάδα πορεύθηκε υπό τις οδηγίες του Σούλη Παπαδόπουλου. Στη συνέχεια, επιλέχτηκε ο Γιώργος Στράντζαλης για να ολοκληρωθεί μία κρίσιμη μεταβατική περίοδος στην 5η θέση.

2012–2015: Συμμετοχή στη Β΄ Εθνική Κατηγορία 
Λίγες ημέρες πριν από την έναρξη του πρωταθλήματος της Football League 2012–2013, στις 12 Σεπτεμβρίου 2012, το συμβούλιο της Ε.Ε.Π. Β΄ και Γ΄ Εθνικής Κατηγορίας δέχτηκε το αίτημα της Ελληνικής Ποδοσφαιρικής Ομοσπονδίας να διοργανωθεί το πρωτάθλημα με 3 ομάδες επιπλέον, τον Α.Σ. Ολυμπιακό Βόλου 1937, τον Α.Ο. Καβάλας και τον Ηρακλή Θεσσαλονίκης, στο πλαίσιο της αναδιάρθρωσης των κατηγοριών, με αποτέλεσμα ο «Γηραιός» να αγωνιστεί στη Football League 2012–2013 με την επωνυμία «Α.Ε.Π. Ηρακλής 1908 Π.Α.Ε.», κατηγορία στην οποία συμμετείχε ξανά την αγωνιστική περίοδο 1980–1981.

Στη διοργάνωση του Κυπέλλου Ελλάδας 2012–2013 αποκλείστηκε νωρίς από τον Α.Ο. Προοδευτική Νεολαία Κορυδαλλού και αφοσιώθηκε στο πρωτάθλημα της Β΄ Εθνικής Κατηγορίας 2012–2013, όμως στις 15 Ιανουαρίου 2013 ανακοινώθηκε η λύση της συνεργασίας με τον προπονητή Γιώργο Στράντζαλη (ο οποίος είχε ενεργητικό 5 νίκες, 9 ισοπαλίες και 1 ήττα). Στη θέση του ανέλαβε ο Γιώργος Χατζάρας, όμως μέσα σε λίγα εικοσιτετράωρα υπέβαλε την παραίτησή του η οποία έγινε δεκτή, και προσλήφθηκε στη θέση του ο Γιάννης Χατζηνικολάου για το υπόλοιπο της αγωνιστικής περιόδου.

Παρά το σερί θετικών αποτελεσμάτων στον δεύτερο γύρο του πρωταθλήματος της Football League 2012–2013, οι ήττες στους 2 τελευταίους αγώνες (από Α.Σ. Ολυμπιακό Βόλου 1937 και Γ.Φ.Σ. Παναιτωλικό Αγρινίου) στέρησαν από την ομάδα την απευθείας άνοδο, οδηγώντας στη λύση της συνεργασίας με τον Γιάννη Χατζηνικολάου, ο οποίος αντικαταστάθηκε για τα play off από τον Siniša Gogić. Τελικά, ο Ηρακλής Θεσσαλονίκης τερμάτισε στην 5η θέση του πρωταθλήματος της Football League 2012–2013, χωρίς να εξασφαλίσει την άνοδο του στη Super League.

Την αγωνιστική περίοδο 2013–2014, ο Ηρακλής Θεσσαλονίκης κατέλαβε την 4η θέση του Βορείου Ομίλου της Football League 2013–2014, εξασφαλίζοντας ξανά τη συμμετοχή του στα play off, δεν κατάφερε όμως να πάρει την άνοδο για τη Super League, τερματίζοντας τελικά στην 7η θέση.

Την αγωνιστική περίοδο 2014–2015, ο Ηρακλής Θεσσαλονίκης πραγματοποίησε εξαιρετική πορεία τερματίζοντας στην 1η θέση του Βορείου Ομίλου της Football League 2014–2015 έχοντας ως προπονητή τον Νίκο Παπαδόπουλο και στα play off που ακολούθησαν στη 2η θέση, εξασφαλίζοντας την άνοδο του στη Super League 2015–2016, έπειτα από τέσσερα χρόνια απουσίας.

2015–2017: Συμμετοχή στη Super League 
Με την επιστροφή του Ηρακλή Θεσσαλονίκης ως «Α.Ε.Π. Ηρακλής 1908 Π.Α.Ε.» στο πρώτο τη τάξει επαγγελματικό πρωτάθλημα της Super League 2015–2016, ο Νίκος Παπαδόπουλος διατηρήθηκε στην τεχνική ηγεσία του συλλόγου, όπως και οι περισσότεροι ποδοσφαιριστές που την προηγούμενη χρονιά είχαν οδηγήσει την ομάδα στην άνοδο, τερματίζοντας τελικά στη 12η θέση του βαθμολογικού πίνακα και εξασφαλίζοντας σχετικά άνετα την παραμονή στη Super League 2015–2016.

Στο πρωτάθλημα της Super League 2016–2017 τερμάτισε για δεύτερη συνεχή χρονιά στη 12η θέση, όμως ο σύλλογος δεν εξασφάλισε άδεια συμμετοχής από την αρμόδια επιτροπή της Ε.Π.Ο., με αποτέλεσμα να υποβιβαστεί στη Γ΄ Εθνική Κατηγορία 2017–2018.

2017–2018: Συμμετοχή στη Γ΄ Εθνική Κατηγορία 
Στις 6 Σεπτεμβρίου 2017, η «Α.Ε.Π. Ηρακλής 1908 Π.Α.Ε.» δεν δήλωσε συμμετοχή στο πρωτάθλημα της Football League 2017–2018, λόγω των σοβαρών οικονομικών προβλημάτων που αντιμετώπιζε ο ποδοσφαιρικός σύλλογος, τα οποία είχαν ως αποτέλεσμα να χρεοκοπήσει ως Ποδοσφαιρική Ανώνυμη Εταιρεία. Τελικά, το ιδρυτικό ερασιτεχνικό ποδοσφαιρικό σωματείο της «Α.Ε.Π. Ηρακλής 1908» δήλωσε συμμετοχή στη Γ΄ Εθνική Κατηγορία 2017–2018 και τότε κατέκτησε το πρωτάθλημα στον 2ο όμιλο, αλλά και την άνοδο στη Football League 2018–2019.

2018–2019: Συμμετοχή στη Β΄ Εθνική Κατηγορία 
Ο Ηρακλής Θεσσαλονίκης συμμετείχε στη Football League 2018–2019 ως νέα Π.Α.Ε. με την επωνυμία «Α.Ε.Π. Ηρακλής 1908 Νέα Π.Α.Ε.», με ιδιοκτήτη τον επιχειρηματία Θανάση (Tom) Παπαδόπουλο και τερμάτισε στην 11η θέση. Η θέση αυτή, μετά και την αναδιάρθρωση των επαγγελματικών πρωταθλημάτων του 2019 έδινε το δικαίωμα συμμετοχής εκ νέου στη Football League 2019–2020 (πλέον ως τρίτη τη τάξει εθνική κατηγορία).

Καθώς όμως η «Α.Ε.Π. Ηρακλής 1908 Νέα Π.Α.Ε.» είχε «κληρονομήσει» τα χρέη της προηγούμενης Π.Α.Ε. «Α.Ε.Π. Ηρακλής 1908 Π.Α.Ε.», σύμφωνα με τις τροποποιήσεις του αθλητικού νόμου που έγιναν το 2019, το μέλλον της «Α.Ε.Π. Ηρακλής 1908 Νέας Π.Α.Ε.» ήταν αβέβαιο, δεν δήλωσε συμμετοχή στη Football League 2019–2020, ούτε και σε κάποια άλλη εθνική κατηγορία. Στις 23 Οκτωβρίου 2019 ανακοινώθηκε η διάλυση του ποδοσφαιρικού σωματείου «Α.Ε.Π. Ηρακλής 1908» μετά από μία οκταετία ύπαρξης (2012–2019).

Α.Σ. Ηρακλής 2015 (2019–2020) 
Το καλοκαίρι του 2019 ο ιδιοκτήτης της νέας Π.Α.Ε. «Α.Ε.Π. Ηρακλής 1908 Νέα Π.Α.Ε.», Θανάσης (Tom) Παπαδόπουλος αλλά και παράγοντες από το περιβάλλον του Ηρακλή Θεσσαλονίκης έκαναν επαφές για την απόκτηση ενός Α.Φ.Μ. από ομάδα η οποία θα συμμετείχε στις επαγγελματικές εθνικές κατηγορίες, όπως ο Ν.Π.Σ. Βόλος, ο Α.Π.Σ. Κρόνος Αργυράδων και ο Π.Ο. Τρίγλιας. Παράλληλα, ο Γ.Σ. Ηρακλής Θεσσαλονίκης έκανε αίτηση αναψηλάφησης του υποβιβασμού της «Ηρακλής Θεσσαλονίκης Π.Α.Ε.» το 2011, ζητώντας την αναβίωσή της ή να του δοθεί η δυνατότητα σύστασης νέας Π.Α.Ε. που θα τοποθετούνταν στη Super League 2. Η αίτηση απορρίφθηκε από την επιτροπή εφέσεων της Ε.Π.Ο.. Η τελευταία προσπάθεια να αγωνιστεί ο Ηρακλής Θεσσαλονίκης στη Γ΄ Εθνική Κατηγορία έγινε μέσω συμφωνίας με τον Α.Σ. Άρη Παλαιοχωρίου, αλλά απορρίφθηκε μετά από γενική συνέλευση και απόφαση του Γ.Σ. Ηρακλή Θεσσαλονίκης.

Μετά από πρωτοβουλία του προέδρου του αθλητικού συλλόγου «Ηρακλής Πετοσφαίριση 2015», ο οποίος είχε απορροφήσει το τμήμα πετοσφαίρισης του Γ.Σ. Ηρακλή Θεσσαλονίκης το 2015, αποφασίστηκε να δημιουργηθεί και τμήμα πoδοσφαίρου ώστε να αγωνιστεί στη Γ΄ Κατηγορία 2019–2020 της Ε.Π.Σ. Μακεδονίας. Στις 25 Σεπτεμβρίου 2019 το αθλητικό σωματείο «Ηρακλής Πετοσφαίριση 2015» μετονομάστηκε σε «Αθλητικός Σύλλογος “ο Ηρακλής” 2015» (Α.Σ. Ηρακλής 2015) με έγκριση από το Ειρηνοδικείο Θεσσαλονίκης.

2019–2020: Συμμετοχή στη Γ΄ Κατηγορία Ε.Π.Σ. Μακεδονίας 
Η συμμετοχή στη Γ΄ Κατηγορία 2019–2020 της Ε.Π.Σ. Μακεδονίας ως «Γ.Σ. Ηρακλής Θεσσαλονίκης» απορρίφθηκε ως ανέφικτη λόγω των χρεών του Γ.Σ. Ηρακλή Θεσσαλονίκης, ενώ και η λύση του «Α.Σ. Ηρακλή 2015» χαρακτηρίστηκε “προσωρινή” έως ότου επιτευχθεί συμφωνία με κάποιον αθλητικό σύλλογο ανώτερης κατηγορίας. Ο «Α.Σ. Ηρακλής 2015» συμμετείχε στο πρωτάθλημα της Γ΄ Κατηγορίας 2019–2020 της Ε.Π.Σ. Μακεδονίας και κατάφερε να εξασφαλίσει την άνοδο στη Β΄ Κατηγορία 2020–2021 της Ε.Π.Σ. Μακεδονίας τερματίζοντας στην 1η θέση με 42 βαθμούς.

Α.Σ. Ηρακλής Αμπελοκήπων (2020–2021) 
Στις αρχές καλοκαιριού του 2020 οι άνθρωποι του Γ.Σ. Ηρακλή Θεσσαλονίκης είχαν επαφές με παράγοντες του Π.Ο. Τρίγλιας (ομάδα της Football League) και όλα φαίνονταν ότι η συμφωνία είχε σχεδόν τελειώσει. Όμως, στη γενική συνέλευση της ομάδας της Νέας Τρίγλιας Χαλκιδικής, η πρόταση για συγχώνευση με τον Ηρακλή Θεσσαλονίκης απορρίφθηκε. 

Μετά από το «ναυάγιο» οι ιθύνοντες του Γ.Σ. Ηρακλή Θεσσαλονίκης είχαν δύο εναλλακτικές για επανεκκίνηση από τη Γ΄ Εθνική Κατηγορία. Τον Α.Φ.Μ. της Δόξας Κάτω Καμήλας ή τον Α.Φ.Μ. του Α.Σ. Ηρακλή Αμπελοκήπων. Στις 2 Σεπτεμβρίου 2020 ανακοινώθηκε η συμφωνία μεταξύ του Γ.Σ. Ηρακλή Θεσσαλονίκης και του Α.Σ. Ηρακλή Αμπελοκήπων.

2020–2021: Συμμετοχή στη Γ΄ Εθνική Ερασιτεχνική Κατηγορία 
Ο Ηρακλής Θεσσαλονίκης αγωνίστηκε στη Γ΄ Εθνική Ερασιτεχνική Κατηγορία 2020–2021, ως «Αθλητικός Σύλλογος Αμπελοκήπων “ο Ηρακλής”» (Α.Σ. Ηρακλής Αμπελοκήπων). Ο Ηρακλής Θεσσαλονίκης τερμάτισε στη 2η θέση με 33 βαθμούς έναντι του Α.Ο. Ορφέα Ξάνθης με 35 βαθμούς και δεν κέρδισε την άνοδο στη Super League 2 2021–2022, αφού δεν κατάφερε να συμμετάσχει στα play off ανόδου.

Π.Ο.Τ. Ηρακλής (2021–Σήμερα) 
Στις 8 Απριλίου 2021, με γραπτή ανακοίνωση ο Ν.Γ.Σ. Ηρακλής Θεσσαλονίκης 1908 αποκήρυξε τη συμφωνία με την ομάδα του Α.Σ. Ηρακλή Αμπελοκήπων και άρχισε άμεσα την αναζήτηση νέου Α.Φ.Μ. επαγγελματικής ομάδας. Τελικά, μετά από πολλές διαβουλεύσεις κατέληξε στον Α.Φ.Μ. του Π.Ο. Τρίγλιας. Στις 2 Αυγούστου 2021 ανακοινώθηκε η συμφωνία μεταξύ του Ν.Γ.Σ. Ηρακλή Θεσσαλονίκης 1908 και του Π.Ο. Τρίγλιας. Η ομάδα της Νέας Τρίγλιας Χαλκιδικής χρησιμοποιεί την επωνυμία «Παναθλητικός Όμιλος Τρίγλιας “ο Ηρακλής”» (Π.Ο.Τ. Ηρακλής), το έμβλημα και τα χρώματα του Γ.Σ. Ηρακλή Θεσσαλονίκης και το Καυτανζόγλειο Εθνικό Στάδιο ως αγωνιστική έδρα.

2021–Σήμερα: Συμμετοχή στη Super League 2

Αγωνιστική Περίοδος 2021–2022 
Ο Ηρακλής Θεσσαλονίκης αγωνίζεται με την επωνυμία «Π.Ο.Τ. Ηρακλής Π.Α.Ε.» στη Super League 2 από την αγωνιστική περίοδο 2021–2022. Το τέλος της αγωνιστικής περιόδου βρήκε τον Ηρακλή Θεσσαλονίκης στην 7η θέση του πρωταθλήματος με ιδιαίτερα σκαμπανεβάσματα χωρίς να καταφέρνει κάτι ιδιαίτερο στο τέλος του πρωταθλήματος.

Αγωνιστική Περίοδος 2022–2023 
Την αγωνιστική περίοδο 2022–2023 στήθηκαν οι βάσεις για μία καλύτερη αγωνιστική πορεία με στήριξη στον προπονητή Κώστα Γεωργιάδη και με πίστη στην άνοδο. Η αγωνιστική πορεία είναι δυσανάλογη των απαιτήσεων και ο προπονητής παραιτείται στα μέσα τη χρονιάς, και να αναλαμβάνει ως προπονητής ο Σάκης Τσιώλης. Η ομάδα αλλάζει αγωνιστικό πρόσωπο έρχονται νίκες και καταφέρνει να τερματίσει στην 5η θέση. Μία χρόνια κλείνει ξανά με σκαμπανεβάσματα και ενώ έχει κερδίσει όλους τους δυνατούς αντιπάλους του πρωταθλήματος δεν καταφέρνει τίποτα παραπάνω. 

Στο τέλος της ίδιας χρονιάς νέα οικονομικά προβλήματα εμφανίζονται, καθώς ο Ioan Bogdan Mara (πρώην ποδοσφαιριστής της Ηρακλής Θεσσαλονίκης Π.Α.Ε.) κερδίζει την πρώτη δικαστική μάχη εναντίον της Π.Ο.Τ. Ηρακλής Π.Α.Ε. για χρέη της αγωνιστικής περιόδου 2010–2011 τα οποία σχετίζονται με τη διοίκηση και τον Α.Φ.Μ. της Ηρακλής Θεσσαλονίκης Π.Α.Ε..

Αγωνιστική Περίοδος 2023–2024 
Με τα δικαστικά προβλήματα να ταλανίζουν την ομάδα εντός του καλοκαιριού, 15 ποδοσφαιριστές αποχώρησαν από την ομάδα. Κατά την έναρξη της αγωνιστικής περιόδου 2023–2024, ενσωματώθηκαν στην ομάδα 16 νέοι ποδοσφαιριστές και αποχώρησε ο γενικός αρχηγός της ομάδας, Τάσος Κατσαμπής.

Στις 27 Σεπτεμβρίου 2023, το Διαιτητικό Δικαστήριο της Ε.Π.Ο. απέρριψε την αίτηση ανάκλησης της Π.Ο.Τ. Ηρακλής Π.Α.Ε. κατά του Ioan Bogdan Mara, με συνέπεια η ομάδα κινδύνευε με αποβολή από το πρωτάθλημα της Super League 2 2023–2024. Την ίδια ημέρα, ο ιδιοκτήτης της Π.Ο.Τ. Ηρακλής Π.Α.Ε., Στράτος Ευγενίου, ανακοίνωσε ότι δεν μπορούσε να ανταποκριθεί στην αποπληρωμή του πρώην ποδοσφαιριστή και άλλων παλιών χρεών της Ηρακλής Θεσσαλονίκης Π.Α.Ε.. Στις 2 Οκτωβρίου 2023, ο Ν.Γ.Σ. Ηρακλής Θεσσαλονίκης 1908 κάλεσε τα μέλη και τους οπαδούς του αθλητικού συλλόγου να βοηθήσουν οικονομικά την ύστατη στιγμή ώστε μέχρι τις 6 Οκτωβρίου 2023 να συγκεντρωθεί το απαιτούμενο οικονομικό ποσό των 225.000 ευρώ και να ολοκληρωθεί η συμφωνία με τον πρώην ποδοσφαιριστή. Παράλληλα, ο προπονητής Σάκης Τσιώλης και οι ποδοσφαιριστές της ομάδας ζήτησαν από τον Στράτο Ευγενίου να πληρωθούν με λιγότερα χρήματα προκειμένου να συγκεντρωθεί το απαραίτητο οικονομικό ποσό. Στις 6 Οκτωβρίου 2023 αναδείχθηκε η ανιδιοτέλεια, η αποφασιστικότητα και η συσπείρωση των μελών και των οπαδών του Ηρακλή Θεσσαλονίκης. Η ημερομηνία αυτή αποτελεί ορόσημο για την ιστορία του αθλητικού συλλόγου. Μέσα σε 3 εργάσιμες ημέρες, συγκεντρώθηκε από τον φίλαθλο κόσμο του Ηρακλή Θεσσαλονίκης το απαιτούμενο οικονομικό ποσό και τελικά επετεύχθη η αποπληρωμή του πρώην ποδοσφαιριστή της ομάδας.

Έμβλημα – Χρώματα 
Στο έμβλημα του απεικονίζεται το κεφαλαίο γράμμα Ήτα (Η) του ελληνικού αλφαβήτου. Επίσης, έχει χρησιμοποιηθεί ως έμβλημα και το άγαλμα του Ηρακλή του Λυσίππου. Τα χρώματα του είναι το μπλε και το λευκό, εμπνευσμένα από τη γαλανόλευκη σημαία της Ελλάδας, ως ένδειξη της εθνικότητας και του πάθους των μελών του για την απελευθέρωση της υποδουλωμένης τότε Θεσσαλονίκης από την οθωμανική αυτοκρατορία.

Εξέλιξη του εμβλήματος

Αμφίεση

Αθλητικές Εγκαταστάσεις

1908–1913: Πρώτο ιδιόκτητο γήπεδο 

Το 1908 η ελληνική κοινότητα της Θεσσαλονίκης εκτιμώντας το έργο το οποίο ανέλαβαν οι ιδρυτές του Γ.Σ. Ηρακλή Θεσσαλονίκης, παραχωρήθηκε στον αθλητικό σύλλογο ένα μέρος του κοινοτικού γηπέδου στο τέρμα της παλαιάς οδού Δεσπεραί, όπου σήμερα είναι η αρχή του κεντρικού διαδρόμου του πάρκου που βρίσκεται κοντά στο κτήριο της Χ.Α.Ν.Θ.. Στο γήπεδο αυτό άρχισε η πρώτη οργανωμένη αθλητική κίνηση της Θεσσαλονίκης, και πήρε σαφή μορφή η εθνική δραστηριότητα των υπόδουλων Θεσσαλονικέων (από την οθωμανική αυτοκρατορία) και των ηρώων του Μακεδονικού Αγώνα.

Το 1912 η εφορεία των σχολών διεκδίκησε τον κεντρικό αυτόν χώρο και ζήτησε την ανέγερση μεγάλου διδασκαλείου μαζί με οικοτροφεία. Ο Γ.Σ. Ηρακλής Θεσσαλονίκης αντέδρασε άμεσα με μακροσκελή επιστολή προς την κοινότητα. Οι συνεχόμενες ενέργειες του αθλητικού συλλόγου και των υποστηρικτών του συντέλεσαν ώστε η απόφαση για την ανέγερση του διδασκαλείου να μην πραγματοποιηθεί.

Το 1913 η κοινότητα της Θεσσαλονίκης πήρε την απόφαση να παραχωρήσει οριστικά το γήπεδο στον Γ.Σ. Ηρακλή Θεσσαλονίκης για μία δεκαετία, μετά από τη θερμή υποστήριξη των μελών της, Ιωάννη Κούσκουρα και Ν. Μάνου, και των Μητροπολιτών Θεσσαλονίκης, Γενναδίου και Ιωακείμ Δ΄. Ωστόσο, στις 15 Ιουνίου 1913 απορρίφθηκε η απόφαση αυτή από τον Γενικό Διοικητή της Θεσσαλονίκης, Κωνσταντίνος Ρακτιβάν ο οποίος έπεσε θύμα εισηγήσεων που δεν είχαν μελετηθεί.

1913–1950: Δεύτερο ιδιόκτητο γήπεδο 
Τον Νοέμβριο 1913 ο πρωθυπουργός της Ελλάδας Ελευθέριος Βενιζέλος ενέκρινε, και με προσωπική μεσολάβηση του Μητροπολίτη Θεσσαλονίκης Γενναδίου, την παραχώρηση ενός χώρου 15 στρεμμάτων απέναντι από το κεντρικό νοσοκομείο Θεσσαλονίκης (σημερινό γενικό νοσοκομείο Θεσσαλονίκης «Γεώργιος Γεννηματάς»), και δίπλα στην τουρκική Σχολή Ιδαδιέ όπου σήμερα βρίσκεται η πλατεία του Τμήματος Χημείας και η Φιλοσοφική Σχολή του Αριστοτελείου Πανεπιστημίου Θεσσαλονίκης (Α.Π.Θ.). Το οικόπεδο ισοπεδώθηκε και μεταφέρθηκαν τα όργανα γυμναστικής από το παλαιό γυμναστήριο. Στις 29 Ιανουαρίου 1915 συντάχθηκε το συμβόλαιο εκμίσθωσης του χώρου αυτού στον Γ.Σ. Ηρακλή Θεσσαλονίκης για την εγκατάσταση του γυμναστηρίου.

Το γήπεδο αυτό αποτέλεσε τον μοναδικό για πάνω από μία δεκαετία χώρο άθλησης και διεξαγωγής αγώνων για τη Θεσσαλονίκη με εξαίρεση το διάστημα της μεγάλης πυρκαγιάς της Θεσσαλονίκης (1917–1919), όπου ο Γ.Σ. Ηρακλής Θεσσαλονίκης διέθεσε το γήπεδο στους πυροπαθείς αλλά και στον Ερυθρό Σταυρό για να το μετατρέψει σε υπαίθριο νοσοκομείο. Από το 1916 το στάδιο του Γ.Σ. Ηρακλή Θεσσαλονίκης φιλοξενούσε πλέον και την ποδοσφαιρική ομάδα και έγινε ο βασικός χώρος όπου παιζόταν το ποδόσφαιρο στη Θεσσαλονίκη με τους συμμαχικούς στόλους της Entente να είναι σταθεροί θαμώνες στα χρόνια του Α΄ Παγκοσμίου Πολέμου.

Η γειτνίαση του Γ.Σ. Ηρακλή Θεσσαλονίκης με το νεοσυσταθέν Αριστοτέλειο Πανεπιστήμιο Θεσσαλονίκης (1925) δημιούργησε προβλήματα καθώς το πανεπιστήμιο αναπτυσσόταν και ήθελε επιπλέον χώρους. Το 1930 το Α.Π.Θ. προσπάθησε να διώξει τον Γ.Σ. Ηρακλή Θεσσαλονίκης από τον χώρο και η πολιτεία ως μεσοβέζικη λύση κατέληξε στην από κοινού χρήση του σταδίου με τους φοιτητές να γυμνάζονται σε συγκεκριμένες μέρες και ώρες. Οι προστριβές αυτές ήταν έντονες σε όλη τη δεκαετία του 1930 και το 1938 μετά από απόφαση του υπουργικού συμβουλίου το στάδιο αυτό παραχωρήθηκε στο Α.Π.Θ. για την επέκταση των εγκαταστάσεων του.

Στις 15 Οκτωβρίου 1950 συνέβη η έξωση του Γ.Σ. Ηρακλή Θεσσαλονίκης από το γήπεδο του. ο Ηρακλής Θεσσαλονίκης θα αντιμετώπιζε τον Γ.Σ. Μέγα Αλέξανδρο Θεσσαλονίκης σε αγώνα πρωταθλήματος της Α΄ Κατηγορίας Ε.Π.Σ. Μακεδονίας 1950–1951. Όμως, η αστυνομία κατόπιν υπόδειξης του Α.Π.Θ. εμπόδισε τους φιλάθλους να εισέλθουν στο γήπεδο του Γ.Σ. Ηρακλή Θεσσαλονίκης, ενώ απαγόρευσε και τη διεξαγωγή του αγώνα, με την αιτιολογία ότι ο χώρος ανήκει στο Α.Π.Θ..

Από το 1950 ο Γ.Σ. Ηρακλής Θεσσαλονίκης δεν διαθέτει ιδιόκτητο ποδοσφαιρικό γήπεδο. Ωστόσο, ο αθλητικός σύλλογος διαθέτει τις δύο μεγάλες γηπεδικές εγκαταστάσεις στην περιοχή των Χορτατζήδων της Θεσσαλονίκης και στη περιοχή της Μίκρας της Καλαμαριάς για την κατασκευή ενός μελλοντικού ιδιόκτητου γηπέδου μαζί με τις υπόλοιπες αθλητικές εγκαταστάσεις του.

Καυτανζόγλειο Εθνικό Στάδιο 

Το τμήμα ποδοσφαίρου του Γ.Σ. Ηρακλή Θεσσαλονίκης χρησιμοποιεί ως αγωνιστική έδρα το Καυτανζόγλειο Εθνικό Στάδιο της Θεσσαλονίκης από το 1960 έως το 2002, από το 2004 έως το 2019 και από το 2021 έως σήμερα. Στις 6 Νοεμβρίου 1960 διεξήχθη ο πρώτος ποδοσφαιρικός αγώνας του Γ.Σ. Ηρακλή Θεσσαλονίκης. Στην παρθενική του εμφάνιση κατάφερε να πάρει την πρώτη του νίκη (2–1) απέναντι στον τυπικά γηπεδούχο Μ.Γ.Σ.Σ. Θερμαϊκό Θεσσαλονίκης για την 8η αγωνιστική του πρωταθλήματος της Α΄ Εθνικής Κατηγορίας 1960–1961.

Την αγωνιστική περίοδο 2019–2020, ο Α.Σ. Ηρακλής 2015 χρησιμοποιούσε ως αγωνιστική έδρα το βοηθητικό γήπεδο του Καυτανζογλείου Εθνικού Σταδίου για το πρωτάθλημα της Γ΄ Κατηγορίας Ε.Π.Σ. Μακεδονίας 2019–2020.

Tο Καυτανζόγλειο Εθνικό Στάδιο είναι ένα πλήρες αθλητικό συγκρότημα πολλαπλών δραστηριοτήτων που καταλαμβάνει έκταση 106.534 τετραγωνικών μέτρων (τ.μ.).

Το Καυτανζόγλειο Εθνικό Στάδιο περιλαμβάνει:

 Αίθουσες εκγύμνασης και εσωτερικός διάδρομος προθέρμανσης που λειτουργούν περιμετρικά του κεντρικού γηπέδου και κάτω από τις κερκίδες του σταδίου.
 Τετραώροφο κτίριο διοίκησης με γραφεία, σουίτες επισήμων, χώρους δημοσιογράφων και οργανωμένη αίθουσα τύπου.

Ο αγωνιστικός χώρος και στα δύο γήπεδα είναι διαστάσεων 68×105 μέτρα με φυσικό χλοοτάπητα.

Το στάδιο διαθέτει:

 Photo-finish, αξονικά στη γραμμή τερματισμού
 Εργομετρικό κέντρο
 Ιατρείο
 Dopping control
 2 χώρους πρώτων βοηθειών
 4 γυμναστήρια
 Χώρο προθέρμανσης των αθλητών
 Αίθουσες φυσιοθεραπείας
 2 υδρομασάζ
 4 σάουνες 8 ατόμων

Προπονητικό Κέντρο Μίκρας Καλαμαριάς 
Το προπονητικό κέντρο της επαγγελματικής ομάδας ποδοσφαίρου του Γ.Σ. Ηρακλή Θεσσαλονίκης βρίσκεται στην περιοχή της Μίκρας της Καλαμαριάς, νοτιοανατολικά των εργατικών κατοικιών της Νέας Κρήνης της Καλαμαριάς, κοντά στην ακτή της θάλασσας του Θερμαϊκού κόλπου και περίπου στα 1000 μέτρα από την περιφερειακή τάφρο. Ο χώρος του προπονητικού κέντρου περιλαμβάνει δύο κομμάτια. Το πρώτο κομμάτι αποτελείται συνεχόμενα από 24.862,50 τ.μ. και 5.154 τ.μ. και το δεύτερο κομμάτι αποτελείται από 29.170 τ.μ., δηλαδή ο χώρος αυτός αποτελείται συνολικά από 59.126,50 τ.μ..

Τον Ιούνιο 1968 το Υπουργείο Βορείου Ελλάδος με έγγραφο του (αριθμός 5550 στις 16 Μαΐου 1968) προς τη Γενική Διεύθυνση Φορολογίας του Υπουργείου Οικονομικών όριζε ότι στον χώρο των 59.126,50 τ.μ. είναι δυνατή η ανέγερση σταδίου, γυμναστηρίου, κτηρίων, κ.λπ. με κανονικό ύψος. Δηλαδή ότι με την κατασκευή αυτή δεν εμποδίζεται η πολεοδομική ανάπτυξη της Θεσσαλονίκης και του ρυθμιστικού σχεδίου, και προέβλεπε αθλητικές εγκαταστάσεις στην παραθαλάσσια περιοχή με μόνο περιορισμό να διατηρηθεί η απόσταση του από τη θάλασσα του Θερμαϊκού κόλπου τουλάχιστον στα 25 μέτρα. Τέλος, ότι είναι δυνατή η παραχώρηση του συγκεκριμένου χώρου στη Γενική Γραμματεία Αθλητισμού για την πραγμάτωση του παραπάνω σκοπού.

Στις 1 Νοεμβρίου 2001 πραγματοποιήθηκαν τα εγκαίνια των γηπεδικών εγκαταστάσεων και του τριώροφου κτηρίου στο οποίο στεγάζονται οι λειτουργικές υπηρεσίες της επαγγελματικής ομάδας ποδοσφαίρου του Γ.Σ. Ηρακλή Θεσσαλονίκης.

Το προπονητικό κέντρο της Μίκρας Καλαμαριάς περιλαμβάνει:

 Τρία γήπεδα με χόρτο και προβολείς
 Αποδυτήρια
 Γυμναστήριο
 Πλήρες εργομετρικό κέντρο
 Γραφεία
 Αίθουσες διδασκαλίας
 Σάουνα
 Πισίνα

Άλλα γήπεδα 
Από το 2002 έως το 2004 ο Ηρακλής Θεσσαλονίκης χρησιμοποιούσε ως αγωνιστική έδρα το ιδιόκτητο γήπεδο του Α.Σ. Μακεδονικού Νεάπολης, λόγω της ανακαίνισης του Καυτανζογλείου Εθνικού Σταδίου εν όψει των επερχόμενων Θερινών Ολυμπιακών Αγώνων 2004 στην Αθήνα. Την αγωνιστική περίοδο 2020–2021, ο Α.Σ. Ηρακλής Αμπελοκήπων χρησιμοποιούσε ως αγωνιστική έδρα το Δημοτικό Στάδιο Αμπελοκήπων Θεσσαλονίκης «Κωνσταντίνος Καραμανλής» για το πρωτάθλημα της Γ΄ Εθνικής Ερασιτεχνικής Κατηγορίας 2020–2021.

Ποδοσφαιρική Ανώνυμη Εταιρεία

Επωνυμία 
Η Ποδοσφαιρική Ανώνυμη Εταιρεία (Π.Α.Ε.) είναι απαραίτητη για τη συμμετοχή μίας ποδοσφαιρικής ομάδας σε επαγγελματική εθνική κατηγορία. Η επωνυμία της Ποδοσφαιρικής Ανώνυμης Εταιρείας έχει αλλάξει με το πέρασμα των χρόνων ως ακολούθως:

Ιδιοκτήτες

Διοικητική Διάρθρωση

Τρέχουσα Σύνθεση Ομάδας (2023–2024)

Ποδοσφαιριστές 
Ακολουθεί η σύνθεση της ομάδας ποδοσφαίρου του Ηρακλή Θεσσαλονίκης στη Super League 2 2023–2024:

Επιτελεία

Αγωνιστική Πορεία
Συνοπτικά, το τμήμα ποδοσφαίρου του Γ.Σ. Ηρακλή Θεσσαλονίκης έχει σημειώσει την εξής αγωνιστική πορεία:
 Πανελλήνιο Πρωτάθλημα και Α΄ Εθνική Κατηγορία: 3 φορές κατέλαβε τη 2η θέση, 2 φορές την 3η θέση και 5 φορές την 4η θέση. Υποβιβάστηκε 3 φορές από την καθιέρωση της Α΄ Εθνικής Κατηγορίας (1959–1960), ως συνέπεια μη αγωνιστικών λόγων. Συγκεκριμένα, την αγωνιστική περίοδο 1979–1980 εξαιτίας απόπειρας δωροδοκίας στον ημιτελικό του Κυπέλλου Ελλάδας 1979–1980 με αντίπαλο τον Π.Α.Ο.Κ.. Την αγωνιστική περίοδο 2010–2011 εξαιτίας υποβολής πλαστών ενημεροτήτων (φορολογική και ασφαλιστική). Την αγωνιστική περίοδο 2016–2017 εξαιτίας μη εξασφάλισης της άδειας συμμετοχής από την αρμόδια επιτροπή της Ελληνικής Ποδοσφαιρικής Ομοσπονδίας (Ε.Π.Ο.).
 Κύπελλο Ελλάδας: 5 προκρίσεις έως τον τελικό (η τελευταία φορά την αγωνιστική περίοδο 1986–1987) με μία κατάκτηση (την αγωνιστική περίοδο 1975–1976), 13 προκρίσεις έως τους ημιτελικούς (η τελευταία φορά την αγωνιστική περίοδο 2014–2015) και 10 προκρίσεις έως τους προημιτελικούς (η τελευταία φορά την αγωνιστική περίοδο 2015–2016).
 Ευρωπαϊκές διοργανώσεις: μία συμμετοχή στο Κύπελλο Κυπελλούχων Ευρώπης, 6 συμμετοχές στο Κύπελλο U.E.F.A., 2 συμμετοχές στο Κύπελλο Διεθνών Εκθέσεων, 4 συμμετοχές στο Κύπελλο U.E.F.A. Intertoto και 3 συμμετοχές στο Βαλκανικό Κύπελλο Συλλόγων με μία κατάκτηση (την αγωνιστική περίοδο 1984–1985).

Νομικά Πρόσωπα

Εγχώριες Διοργανώσεις

Πρωταθλήματα 
Σύστημα βαθμολογίας (Νίκη–Ισοπαλία–Ήττα):

 1959–1960 έως 1972–1973: 3–2–1
 1973–1974 έως 1991–1992: 2–1–0
 1992–1993 έως σήμερα: 3–1–0

Συνολική αγωνιστική πορεία στα πρωταθλήματα

Κατατάξεις στα πρωταθλήματα

Κύπελλο Ελλάδας

Ευρωπαϊκές Διοργανώσεις 
Ο Γ.Σ. Ηρακλής Θεσσαλονίκης εξασφάλισε για πρώτη φορά τη συμμετοχή του στις ευρωπαϊκές διοργανώσεις στο Κύπελλο Διεθνών Εκθέσεων της αγωνιστικής περιόδου 1961–1962, όπου στην παρθενική του εμφάνιση κατάφερε να πάρει την πρώτη του νίκη (2–1) απέναντι στη γιουγκοσλάβικη F.K. Vojvodina.

Στο Βαλκανικό Κύπελλο Συλλόγων (1984–1985) νίκησε τη ρουμανική F.C. Argeș Pitești (4–1 και 1–3). Επίσης, πριν από τον τελικό απέκλεισε την τουρκική Galatasaray S.K..

Κορυφαία στιγμή για τον αθλητικό σύλλογο υπήρξε στο Κύπελλο U.E.F.A. την αγωνιστική περίοδο 2000–2001 όταν πήρε την πρόκριση απέναντι στη γαλλική F.C. Gueugnon, ενώ στην επόμενη φάση επικράτησε εκτός έδρας (3–2) της γερμανικής F.C. Kaiserslautern, δεν μπόρεσε όμως να ανατρέψει το σε βάρος score του 3–1 του πρώτου αγώνα και αποκλείστηκε από τη συνέχεια.

Πρώτος scorer στην ιστορία του αθλητικού συλλόγου στις διοργανώσεις της Ένωσης Ευρωπαϊκών Ποδοσφαιρικών Ομοσπονδιών (U.E.F.A.) είναι ο Κύπριος Μιχάλης Κωνσταντίνου με 4 τέρματα.

Οι αγώνες στις ευρωπαϊκές διοργανώσεις

Συνολική αγωνιστική πορεία στις ευρωπαϊκές διοργανώσεις

Αξιόλογοι Ποδοσφαιριστές

Έλληνες – Ξένοι

Κορυφαίοι Scorer

Πρώτοι σε συμμετοχές

Διατελέσαντες Προπονητές (1959–Σήμερα)

Στατιστικά

Νίκες

Εισιτήρια

Τίτλοι – Διακρίσεις

Σύνδεσμοι Φίλων

Ενεργοί Σύνδεσμοι Φίλων 
 «Αυτόνομη Θύρα 10»: Ιδρύθηκε το 2007 και διαθέτει παραρτήματα σε Καβάλα, Φλώρινα, Κοζάνη, Χαλκιδική, Τρίλοφο Θεσσαλονίκης, Ανατολικό Θεσσαλονίκης (Βαλμάδα), Στρατώνι Χαλκιδικής, Κιλκίς, Νέα Μηχανιώνα, Σέρρες, Χαλάστρα.
 «Iraklis Asvestochori Club»: Ιδρύθηκε το 1964.
 «Iraklis Athens Club»: Ιδρύθηκε το 2008.
 «Λέσχη Φίλων Ηρακλή»
 «Όμιλος 1899»

Εκτός Θεσσαλονίκης έχουν ανοίξει σύνδεσμοι οπαδών στο Ασβεστοχώρι, στα Βασιλικά Θεσσαλονίκης, στο Ανατολικό Θεσσαλονίκης (Βαλμάδα), στην Κοζάνη, στην Αλεξάνδρεια Ημαθίας, στην Αθήνα, στο Κιλκίς, στη Δράμα, στην Καστοριά, στην Πτολεμαΐδα, στην Κομοτηνή, στην Αλεξανδρούπολη, στη Νέα Φώκαια Χαλκιδικής και σε πολλές άλλες πόλεις της Ελλάδας.

Ανενεργοί Σύνδεσμοι Φίλων 
 «Apache Club»: Με κύρια έδρα τις Συκιές Θεσσαλονίκης άλλα και 9 παραρτήματα σε όλη την Ελλάδα. Τα παραρτήματα του «Apache Club» ήταν σε Αθήνα, Ντεπώ Θεσσαλονίκης, Νέο Κορδελιό, Νέα Μηχανιώνα, Καστοριά και σε ορισμένες άλλες περιοχές της Ελλάδας. Μέχρι και σήμερα, το banner του «Apache Club» ακολουθεί την ομάδα σε όλα τα αγωνίσματα χωρίς να υπάρχει επίσημη λειτουργία του συνδέσμου.
 «Γαλάζιοι»: Με έδρα την οδό Αγίου Δημητρίου στη Θεσσαλονίκη. Το 1979 είχαν 13.000 μέλη.
 «Παπάφη»: Με έδρα στην ομώνυμη περιοχή της Τούμπας Θεσσαλονίκης. Την πενταετία 1995–2000 θεωρήθηκε ως ο δυνατότερος σύνδεσμος οπαδών στην Ελλάδα.
 «Κυανοί»: Με έδρες τις περιοχές Αμπελοκήπων Θεσσαλονίκης και Νέας Μενεμένης.
 «40 Εκκλησιές»: Με έδρα στις Σαράντα Εκκλησιές Θεσσαλονίκης.

Παραπομπές

Πηγές

Δείτε επίσης 
 Γυμναστικός Σύλλογος Θεσσαλονίκης «ο Ηρακλής»
 Γ.Σ. Ηρακλής Θεσσαλονίκης (Καλαθοσφαίριση Ανδρών)
 Γ.Σ. Ηρακλής Θεσσαλονίκης (Καλαθοσφαίριση Γυναικών)
 Γ.Σ. Ηρακλής Θεσσαλονίκης (Πετοσφαίριση Ανδρών)
 Γ.Σ. Ηρακλής Θεσσαλονίκης (Πετοσφαίριση Γυναικών)
 Γ.Σ. Ηρακλής Θεσσαλονίκης (Υγρός Στίβος)
 Ιβανώφειο Κλειστό Γυμναστήριο
 Καυτανζόγλειο Εθνικό Στάδιο

Εξωτερικοί σύνδεσμοι

Επίσημοι ιστότοποι

Social Media – Επίσημες σελίδες 
 
 
 
 Π.Ο.Τ. Ηρακλής Π.Α.Ε. (Τμήμα Ποδοσφαίρου), επίσημος λογαριασμός στο TikTok.
 
 
 
 
 
 
 
 
 IRA Camp (Boot camp γυμναστικής), επίσημος λογαριασμός στο TikTok.

Γ.Σ. Ηρακλής Θεσσαλονίκης
Ηρακλής Θεσσαλονίκης (ποδόσφαιρο)
Ποδοσφαιρικές ομάδες Ελλάδας
Ιδρύσεις ποδοσφαιρικών ομάδων το 1908